text:
ABAZIMA SI BO BAKWIRIYE UMUVUZI, KERETSE ABARWAYI!
IGICE CYO GUSOMA: LUKA 5:27-39
Ndabasuhuje bene Data bakundwa. Ndashima Imana yongeye kunkoresha mu kubagezeho ijambo ryayo. Ubutumwa bw’uyu munsi bufite umutwe ugira uti: “ABAZIMA SI BO BAKWIRIYE UMUVUZI, KERETSE ABARWAYI”. Turibanda ku magambo akurikira: “Nuko Abafarisayo n'abanditsi babo banegura abigishwa be bati ‘Ni iki gitumye musangira n'abakoresha b'ikoro n'abanyabyaha?’Yesu arabasubiza ati ‘Abazima si bo bakwiriye umuvuzi, keretse abarwayi. Sinazanywe no guhamagara abakiranuka, keretse abanyabyaha ngo bihane.’” (Luka 5: 30-32)
Abakoresha b’ikoro bari abakirizi b’imisoro. Rubanda rwari rubazi nk’ibisambo bityo rukabanga urunuka. Abakoresha b’ikoro ntibafatwaga nk’ibikoresho by’Abaroma gusa, ahubwo na bo ubwabo basahuraga bishyirira mu mifuka yabo, bakikungahaza binyuze mu gukandamiza rubanda. Itsinda ry’abakoresha b’ikoro niryo Lewi yabarizwagamo. Uyu Lewi ni we Mariko yita Lewi mwene Alufeyo (Mar 2:14), akaba ari nawe Matayo. (Mat 9: 9-17) Lewi yari yaraciriweho iteka n’Abafarisayo bashingiye ku mwuga we. Nyamara Yesu we yamubonagamo umutima witeguye kumwakira. Igihe Yesu yabwiraga Lewi ati “Nkurikira”, yahise asiga byose, arahaguruka aramukurikira. (Luka 5:27) Ntiyigeze ashidikanya cyangwa ngo abaze ibibazo. Nta nubwo yigeze atekereza ku murimo wari umutunze yari agiye kugurana ubukene n’umuruho-Kuba yari agiye kujya abana na Yesu yumvaga bimuhagije.
Uko ni nako byagendekeye abigishwa bahamagawe mbere ya Lewi. Igihe Yesu yasabaga Petero na bagenzi be kumukurikira, bahise basiga amato n’inshundura byabo. Ntabwo bigeze bashidikanya cyangwa ngo bamubaze bati “mbese twe n’imiryango yacu tuzabaho dute?” (Luka 5:11) Nyamara igishimishije ni uko nyuma, igihe Yesu yababazaga ati: “Ubwo nabatumaga nta mafaranga mufite, nta mufuka nta n’inkweto, mbese hari icyo mwabuze? barashubije bati “Nta cyo.” (Luka 22:35) Ari Lewi wari umukire, ari Andereya na Petero bari abakene, bose bageragereshejwe igipimo kimwe. Igihe ibintu byarimo bigenda neza; inshundura zuzuyemo amafi, nicyo gihe Yesu yasabye abo bigishwa gusiga byose kubw’umurimo wo kwigisha Ubutumwa Bwiza. Uko ni ko buri muntu wese ageragezwa kugira ngo bigaragare niba icyo yifuza cyane ari ibyiza bimara igihe gitoya cyangwa gukorana na Yesu. Nta muntu n’umwe ubasha kugira icyo ageraho mu murimo w’Imana atawirundumuriyemo n’umutima wose kandi akabona ko ibintu byose ari ubusa ubigereranyije no gukurikira Yesu. (Abaf 3:7)
Guhamagarwa kwa Lewi kugira ngo abe umwe mu bigishwa ba Yesu byarakaje abantu cyane. Kugira ngo umwigisha w’iby’idini atoranye umukoresha w’ikoro ngo abe umwe mu bafasha be ba hafi, byari igitutsi. Kwari ukunyuranya n’imigenzo y’idini ndetse n’imibanire mbonezamubano. Mu gihe Abafarisayo barimo guhekenya amenyo, Lewi yari mu munezero mwinshi wo kuba umwigishwa wa Yesu. Ibyo byamuteye kumva akwiriye kwishimana n’inshuti ze. Birumvikana ko abenshi mu nshuti yari afite bari abo bafatanyaga gusoresha. Abo bakoresha b’ikoro bagenzi be nibo yatumiye. Muri ibyo birori, Yesu yari umutumirwa Mukuru kandi ntiyigeze azuyaza kwemera ubwo butumire nubwo yari azi ko biri bukomeretse agatsiko k’Abafarisayo bikanamugonganisha na rubanda. Kuri Yesu, ibitandukanya abantu nta gaciro byari bifite. Yesu yicaranye n’abakoresha b’ikoro ku meza amwe, bityo yerekana imbabazi n’ineza bye ku bantú bose.
Abigishamategeko n’Abafarisayo bamaze kumenya ko Yesu yagiye mu birori kwa Lewi, baneguye abigishwa be barababaza bati: “Ni iki gitumye musangira n'abakoresha b'ikoro n'abanyabyaha?” (Luka 5:30) Ntabwo Yesu yigeze ategereza ko abigishwa biregura kuri icyo kirego, ahubwo we ubwe yarasubije ati: “Abazima si bo bakwiriye umuvuzi, keretse abarwayi. Sinazanywe no guhamagara abakiranuka, keretse abanyabyaha ngo bihane.” (Luka 5: 31-32).
Abafarisayo bibaraga ko ari abantu bazima mu by’umwuka, bityo bakaba badakeneye umuvuzi, mu gihe babonaga ko abakoresha b’ikoro n’abatari Abayuda bo bari mu irimbukiro bazira indwara z’ubugingo. None se, ntiyari inshingano ya Yesu gusanga abo muri iryo tsinda ryari rikeneye ubufasha? Nyamara ntabwo Abafarisayo bashakaga kwemera ko icyatumaga Yesu asangira n’abakoresha b’ikoro n’abanyabyaha kwari ukugira ngo abamurikire. Bavugaga ko Yesu arimo gutesha agaciro imigenzo y’aba kera. Nyamara Yesu yagaragarije imbabazi abakoresha b’ikoro n’abanyabyaha bidatewe n’uko yororaga ibyaha, ahubwo yabagiriraga impuhwe nk’izo yagiriraga ababaga barwaye mu buryo bw’umubiri. Ibuka igihe yaramburaga ukuboko agakora ku mubembe akamubwira ati: “ndabishaka, kira”. (Mat 8:3). Ese natwe ntitwagombye kugaragaza imyifatire nk’iyo irangwa n’impuhwe maze tugafasha abantu, cyane cyane tubitaho mu buryo bw’umwuka?
Yesu ntiyiyegerezaga abakoresha b’ikoro kugira ngo basangire ruswa babaga batse rubanda. Ntiyiyegerezaga indaya kugira ngo azishyigikire mu buraya bwazo. Yesu yiyegerezaga abakoresha b’ikoro, abasambanyi n’abandi banyabyaha banyuranye kugira ngo abahindure. Ese natwe ni ko tubigenza? Tubana n’abantu tudahuje kwizera tugamije kubagezaho ijambo ryabakiza? Ese aho ntidufite ubwoba? Ese ntitwumva ko bapfuye byarangiye-ko badashobora gukizwa? Mbese byaba bimaze iki kugira inshuti n’abavandimwe dusangira ibitunga umubiri (ibyo kurya n’ibyo kunywa) ariko tukabura imbaraga zo kubaburira ngo bakize ubugingo bwabo? Dusabe Imana imbaraga zo gukurura abanyabyaha bose baze kumva Ijambo ribakiza aho kugira ngo abe ari bo badukurura. Dusabe Imana kugira ngo abarozi, abatekamutwe, abicanyi, abasambanyi,… baze mu rusengero; kuko Yesu ashaka kubakira ku meza ye ngo bahazwe ifunguro rimara inzara n’amazi amara inyota by’ukuri. Dusabire by’umwihariko abacuruzi, abakirizi b’imisoro, abacungamari…, kugira ngo barangwe n’ubunyangamugayo mu mirimo yabo. Twisabire twese guhura na Yesu.
Ndangije ngushimira ko wafashe umwanya wo gusoma ubu butumwa. Nubishobora ubusangize abandi kuko nabo bakeneye Ijambo ry’Imana. Amahoro Imana itanga aruta ayo umuntu wese yakwibwira ajye arinda imitima yanyu n’ubwenge bwanyu, kugira ngo mukomeze kumenya no gukunda Imana n’Umwana wayo Yesu Kristo Umwami wacu. Kandi umugisha w’Imana ishobora byose, Data wa twese, Umwana, kandi Umwuka Wera ube muri mwe, kandi ugumane namwe iminsi yose. Amina!
Tariki ya 13/03/2022
Arch. SEHORANA Joseph
C/o EAR/Diocese Shyogwe
Website: http://www.sehorana.com/
E-mail: sehojo2007@yahoo.fr
Last edited: 12/03/2022
Comments
-
Venerable Joseph Imana iguhe umugisha!
- 1. KUBWIMANA ALEXIS On 13/03/2022
Iyo tugize umugisha wo gukizwa akenshi ntitwiyibuka tutarakizwa! Twari dukwiye kugirira urukundo abataragera aho tugeze tukabasengera,tukabakunda,... dukwiye kdi kureka imvugo y'ubwibone ngo"bari banyabyaha" kdi natwe turi abanyabyaha bemeye kwakira imbabazi za Kristo Yesu.
Imana ikomeze kubana namwe, amen
-
Nejejwe n Imana ku bwo iri jambo.
- 2. Mugesera Aimable On 13/03/2022
Kuko usanga abarokore benshi bironda ugasanga kwegera abo badahuje ukwemera babifata nk' icyaha.Yesu rero yaduhaye urugero rwiza rw'ivugabutumwa.
Tugomba gushyira umuti abarwayi kuko nibo bawumeneye.
IMANA IGUHE UMUGISHA.
Add a comment


c: text/html

text:
Gatsinzi Emery uzwi nka Riderman, ni umuririmbyi mu njyana ya Rap akaba yaravutse tariki 10 Werurwe 1986 i Bujumbura mu Burundi. Ni we mfura mu bavandimwe 5 bavukana, abahungu 3 n’ abakobwa 2.
Ubuzima bwe bwo hambere
Amashuri abanza yayize kuri Ecole primaire Kabusunzu maze ayisumbuye ayiga muri St Andre aho yakuye impamyabumenyi muri sciences humaines, amashuri ya kaminuza akaba yarayakomereje muri Universite Libre de Kigali mu bijyanye n’ubukungu n’icunga mutungo kugeza 2008 aho yaje kujya kwiga muri Rwanda Tourism University College mu ishami ry’ubukerarugendo n’icunga mutungo.
Mu mabyiruka ye, Riderman yakundaga gukina umupira w’amaguru gusa ngo yakundaga iradiyo bitangaje ku buryo bayimukubitiraga kubera kuyicokoza. Nubwo yakundaga muzika ngo ntabwo yumvaga ko azavamo umuririmbyi ahubwo inzozi ze zari kuzandika igitabo.Yatangiye kwandika imivugo ageze mu mashuri yisumbuye maze akumva indirimbo yibanda cyane ku magambo azigize, mu kumva indirimbo z’umuhanzi 2PAC niho yakuye igitekerezo cyo gukoresha imivugo yahimbaga agatangira kuyiririmba.
Ubuzima bwe nk’umuhanzi
Amwe mu mateka 2 Amwe mu mateka y umuhanzi Riderman
Yatangiye kuririmba nyuma ya 2005,mu kwezi kwa Gicurasi 2006 yinjiye muri itsinda rya UTP soldiers yari igizwe n’inshuti ze arizo NEG J The General na MIM, yakoranye indirimbo 8 na UTP maze asohora indirimbo ku giti cye ya mbere muri 2007 yise ‘Turi muri Party’ ; gusa ntiyatinze muri iryo tsinda kuko yaje kuyivamo maze atangira gukora injyana ya RAP ku giti cye.
UTP yakomeje gukora dore ko yahise imusimbuza Paf J, maze Riderman nawe akomeza inzira ye yo kuririmba ku giti cye aho yasohoye indirimbo zakunzwe cyane nk’indirimbo ‘Inkuba’, maze asohora album ye ye mbere yari igizwe n’indirimbo 16 zarimo Rutenderi,Uwo mukobwa n’ izindi… Mu ndirimbo Riderman asohora aba agamije gutanga ubutumwa burwanya akarengane nko mu ndirimbo “Nakoze iki?” aho agaragaza ukuntu umuntu agira neza ariko rubanda bakamwitura inabi cyangwa se mu ndirimbo “Underground” aho agaragaza ko abahanzi bakiri ku rwego rwo hasi nabo bafite agaciro kandi ko badakwiye gufatwa nk’ibicibwa.ati:” Abantu benshi bibagirwa aho bavuye maze bagafata abakene,abari hasi nk’abagome”.
Riderman kandi avuga ko indirimbo asohora ziba zitagamije kwirata ahubwo zikwiye gufatwa nk’ibyivugo aho umuntu yitakaga akisingiza bigatinda. Mu bihe byiza Riderman yagize nk’umuhanzi harimo concert yakoreye i Nyamirambo(kwa Nyirinkwaya) hari na Furious,aho mu gihe yaririmbaga Rutenderi abantu bamwuzuyeho, hari kandi na concert yakoranye na Shaggy kuri Stade Amahoro n’igihe yerekanaga album ye kuri petit stade ati:”nari nshyigikiwe!”.
Mu buzima busanzwe Riderman yikundira umutuzo,iyo amaze guhura n’ inshuti ze afata akanya akicara wenyine, akunda films zo mu mashuri(colleges).
Mu bakobwa akunda umukobwa uteye nk’umunyafurika ufite uruhu rw’igikara, wiyubaha, ukuze mu mutwe, w’urubavu ruringaniye kandi ufite ishema ry’ icyo aricyo.
Mu bahanzi bo mu Rwanda akunda Green P na Ben Rutabana naho hanze ni 2PAC na Kerry James ndetse uyu muhanzi Riderman aherutse kuvuga ko umuhanzi mu Rwanda yemera kandi yakwifuza gukorana indirimbo(featuring)nawe muri iyi minsi ari BULL DOGG wo mu itsinda rya tuff gang ibi yabitangarije kuri city radio.
Ibikorwa bye nk’umuhanzi
Riderman tariki 29.11.2008 Riderman yasohoye album yitwaga Rutenderi aho abanyarwanda benshi baje kumushyigikira,maze amaradio nka Salus atangaza ko ariwe wari washoboye kwinjiza abantu benshi mu bahanzi bose berekanye albums zabo ku mugaragaro muri 2008.iyi album yariho indirimbo zakunzwe nka zamubandi,turi muri party,inkuba…
Riderman yaje gusohora indirimbo “Amatopito” yasubizaga indirimbo “Cisha make na “Ibyahishuwe”za groupe B-Gun, dore ko ngo zarimo amagambo amuserereza(beef), gusa iyi ndirimbo akaba yarasabye ko itakongera guca ku ma radio ya hano mu Rwanda kugirango birangize iyo beef. Riderman avuga ko beef atari nziza ariko ko ishobora kugira akamaro mu guteza umuziki imbere mu gihe hadakoreshejwe amagambo yo gusebanya kuko zituma abantu bahiga maze bakarushanwa.
Riderman kuya 04.12.2010 yashyize hanze album ye ya kabiri yise”Impinduramatwara” ikaba iriho indirimbo zakunzwe cyane nka nanjye sinjye,umwana w’umuhanda,n’izindi nyinshi.mu mwaka wa 2008, Riderman yahawe igihembo cy’umuhanzi mwiza w’injyana ya rap(BEST RAPPER 2008) muri salax music awards.
Reba Video
Urukundo
Abahanzi Nyarwanda: Gatsinzi Emery aka Riderman
at 14:15
Labels: abahanzi nyarwanda, ibyamamare

robotstxt: allowed

filter: keep


text:
SOBANUKIRWA IBY’UMWUKA WA YUDA UBUZA ABANTU KUBAHISHA IMANA UBUTUNZI BWABO
IGICE CYO GUSOMA: YOHANI 12:1-8
Ndabasuhuje bene Data bakundwa. Ndashima Imana yongeye kunkoresha mu kubagezeho ijambo ryayo. Ubutumwa bw’uyu munsi bufite umutwe ugira uti: “SOBANUKIRWA IBY’UMWUKA WA YUDA UBUZA ABANTU KUBAHISHA IMANA UBUTUNZI BWABO” Turibanda ku magambo akurikira: “Mariya yenda igice cy'indatira y'amavuta meza nk'amadahano y'agati kitwa narada y'igiciro cyinshi cyane, ayasiga ku birenge bya Yesu abihanaguza umusatsi we, inzu yose itāmamo ayo mavuta. Nuko Yuda Isikariyota, umwe mu bigishwa be wendaga kumugambanira aravuga ati ‘Ni iki gitumye aya mavuta atagurwa idenariyo magana atatu ngo bazifashishe abakene?’ Icyatumye avuga atyo si ukubabarira abakene, ahubwo ni uko yari umujura kandi ari we wari ufite umufuka w'impiya, akība ibyo babikagamo.” (Yohana 12: 3-6)
Muri iyi minsi ya nyuma hagenda humvikana amajwi y’Abakristo bamwe bakora umurimo w’Imana bijujuta. Impaka no kwijujuta biba byinshi kurushaho iyo bigeze ku gukoreshereza Imana ubutunzi yaduhaye. Nyuma y’igihe kinini ntekereza kuby’iyi myifatire, nahishuriwe ko ari umugambi wa Satani. Igihe Mariya yasukaga amavuta ahenze ku mutwe no ku birenge bya Yesu, Yuda Isikariyota ntiyumvise impamvu y’icyubahiro kingana gutyo bituma abyijujutira. Nta gushidikanya ko umwuka wamukoresheje ari umwuka wa Satani, w’ishyari n’ubwigomeke-iriwo hano nise “Umwuka wa Yuda”. Mbere yo gusesengura ibijyanye n’uwo mwuka, ndifuza kubanza gusobanura uwo Yuda yari we, n’impamvu ari we abantu bashyira mu majwi kandi atari we wenyine wijujutiye ko Mariya yasize Yesu amavuta ahenze.
Nubwo Yuda Isikariyota azwi cyane muri Bibiliya, ntitumuziho byinshi. Icyo tuzi ni uko yari mwene Simoni Isikariyota na Siboreya (Cyborea) Isikariyota. Yavukiye ahitwa Keriyoti (Kerioth), umujyi muto uherereye mu majyepfo ya Yudeya.Yakomokaga mu muryango ukize kandi wubahwaga cyane. Benshi bibaza ku muhamagaro wa Yuda-ukuntu Yesu yamutoranyirije kuba intumwa ye kandi abona ko afite umwuka w’ubujura n’ubugambanyi. Mu gihe Yesu yari arimo gutegurira abigishwa guhabwa inshingano, hari umwe mu banditsi waje amusaba ko nawe yamugira umwigishwa we. Yavuze akomeje ati: “Mwigisha, ndagukurikira aho ujya hose.” (Mat 8:19) Bamwe bakeka ko uwo yaba yari Yuda Isikariyota (nubwo nta kibihamya gifatika). Bibaye ari ukuri, Yuda yaba yarihamagaye aho kugira ngo ahamagarwe na Yesu.
Ku bijyanye no kwitotomba, tubona ko Matayo na Mariko bombi bagaragaza ko intumwa zirenze imwe zabigizemo uruhare. Inkuru yanditswe muri Matayo 26:6-13 igira iti “Abigishwa babibonye bararakara bati ‘Aya mavuta apfiriye iki ubusa, ko yajyaga kugurwa impiya nyinshi zigafasha abakene?’” Mariko we agira ati “Bamwe muri bo bararakara bati ‘Aya mavuta apfushirijwe iki ubusa, ko yajyaga kugurwa idenariyo zisaga magana atatu zigahabwa abakene?’ Baramwivovotera.” (Mar 14:3-9) Icyakora iyo ugeze ku nkuru ya Yohana, ubona ko ifite umwihariko: “Nuko Yuda Isikariyota, umwe mu bigishwa be wendaga kumugambanira aravuga ati ‘Ni iki gitumye aya mavuta atagurwa idenariyo magana atatu ngo bazifashishe abakene?’” (Yoh 12:2-8) Mbese intumwa zaba zaritotombye ari nyinshi, cyangwa Yuda ni we witotombye wenyine?
Birasa nk’aho Yuda ari we wafashe iya mbere mu kwitotomba, noneho nyuma izindi ntumwa zimwe na zimwe zikaza kubona ibintu nk’uko yabibonaga. Ibyo bigaragaza ko kuba Yuda yaragambaniye Yesu bitari igikorwa cy’akanya gato yakoze bimugwiririye, kubera ko byari byaratekerejweho kandi bigategurwa mu gihe cy’iminsi myinshi. Yohana yongeyeho ikintu gituma dusobanukirwa ko icyateye Yuda kwitotomba atari ukubabarira abakene, ahubwo ari uko yari umujura, kandi akaba ari we wari ufite umufuka w’impiya, akība ibyo yabikagamo. Ku bw’ibyo rero, bihuje n’ubwenge kuvuga ko umujura Yuda ari we watangije ibyo kwitotomba kubera ko yari kubona andi mafaranga yo kwiba iyo ayo mavuta ahenze aza kugurishwa maze amafaranga agashyirwa mu mufuka w’impiya yatwaraga. Yuda amaze gutangiza ibyo kwitotomba, izindi ntumwa zimwe na zimwe zishobora kuba zaravugiye mu matamatama zishyigikira icyasaga n’aho ari igitekerezo gifite ireme-Ariko rero, Yuda ni we wafashe iya mbere muri uko kwitotomba.
N'ubu umwuka wa Yuda urahari! Uwo mwuka ubuza abantu gukorera Imana, ukabereka ko ibyo batanze bipfa ubusa. Niwo woshya abantu ko gukorera Imana ari ukubura ubwenge n’ubusazi; ko bidakwiye ko amafaranga umuntu yabonye amuruhije yayatangaho kimwe mu icumi. Abwira abantu ko ibyo batanga bidakoreshwa uko bikwiye. Uwuzuye uwo mwuka ahora avuga ko Abashumba b’amatorero bakoresha amaturo mu kugura imodoka zihenze no kwiyubakira amazu meza. Iyo wumva ko umukozi w’Imana yagombye kuba umuntu usuzuguritse inyuma y’abandi, uba utekereza nka Yuda wumvaga ko umukene akwiye icyubahiro kurusha Yesu. Imvugo yadutse ivuga ko “Abashumba b’amatorero bose bakunda ifaranga ndetse ari ibisambo”, ni imbuto y’umwuka wa Yuda. Ubu ni uburyo Satani akoresha mu guteza akarindagiza (confusion) mu bantu, bagafata icyiza bakakita ikibi, n’ikibi bakakita icyiza. (Yes 5:20) Ese koko abashumba bose ni ibisambo? Ibuka ko Abayuda babambye Yesu hamwe n’ibisambo. Uko niko abatubaha Imana bafata Abashumba bose bakabashyira mu gatebo kamwe n’ibisambo. Ikibabaje kurushaho ni uko usanga abantu batajya batanga ituro aribo bakwiza inkuru ko amaturo y’abakristo yibwa cyangwa agapfushwa ubusa. Abo bameze nka Yuda wababajwe n’amavuta atari aye; akiba abakene ibyabo, agashaka kubaha iby’Imana.
Kuba umujura si ugukora mu mufuka gusa-Burya n’umukristo udatanga icya cumi aba ari umujura ruharwa (kuko yiba Imana nk’uko Yuda yibaga Yesu). Umwuka wa yuda yoshya abantu mu buryo bwinshi. N’ubu hari abo abwira ko aho gutanga amaturo mu rusengero bakwiye kuyaha abakene. Ibuka ko Yuda atakundaga abakene. Iyo Mariya aza kugurisha ayo mavuta maze amafaranga avuyemo akabitswa Yuda, ntacyo byari kungura abakene. Aho gushaka kwita ku bakene, yibaga amafaranga yagenewe kubafasha. Umwuka wa Yuda niwo ubwira abantu ko badakwiye gutanga icya cumi ngo kuko binjiza bike cyangwa byinshi; ari abakene; barimo kubaka amazu; bafite imyenda ya banki; baherutse gupfusha; ari abapfakazi, ari abanyeshuli, abashomeri, bari mu kiruhuko cy’izabukuru; n’ibindi nk’ibyo. Hari n’abo umwuka wa Yuda abwira ko badakwiye gutanga icya cumi ngo hatagira umenya amafaranga binjiza.
Bavandimwe muri Kristo, dukwiye gusobanukirwa agaciro ka Yesu. Iyaba twari tuzi agaciro ke, twagaragaza urukundo nk’urwa Mariya, kandi amavuta nk’ayasizwe Yesu yatanganwa umutima ukunze-Ntihaba hari abavuga ko amavuta y’igiciro cyinshi apfuye ubusa. Nta kintu na kimwe cyafatwa ko gihenze ku buryo kitahabwa Yesu; nta kwitanga kutakwihanganirwa ku bwa Kristo. Amagambo yavuganywe agasuzuguro ngo: “Aya mavuta apfushirijwe iki ubusa?” ntakwiye kuba ikivugwa. Yesu yagaragaje agaciro ko gukorera Imana igihe yagiraga ati: “Ndababwira ukuri yuko aho ubutumwa bwiza buzigishirizwa hose mu isi yose, icyo uyu mugore ankoreye kizavugirwa kugira ngo bamwibuke.” (Mar 14:9) Imirimo twakoreye Imana mu rukundo n’ubwitange izahora yibukwa.
Mu gusoza ndagira ngo twisuzume. Imana ishobora kureka umuntu nka Yuda akicara mu itorero ndetse agakora n’imirimo. Ibyo nubibona ntibizaguce intege. Niba wari umaze gucibwa intege na ba Yuda bo mu itorero, komera, bibaho, na Yesu yarabyihanganiye. Ntabwo Yesu ahitamo abamarayika batacumuye ngo abe ari bo bamubera abavugizi mu bantu; ahubwo atoranya abantu n’ubumuntu bwabo. Pawulo yaranditse ati “Ariko dufite ubwo butunzi mu nzabya z’ibumba, kugira ngo imbaraga zisumba byose zibe iz’Imana zidaturutse kuri twe.” (2 Abakor 4:7) Nuko rero abantu ubwabo “bagoswe n’intege nke” bashobora “kwihanganira abadafite ubwenge n’abayobye.” (Abah 5:2) Ngiyo impamvu yatumye umurimo wo kubwiriza Ubutumwa Bwiza uhabwa abantu bacumuye aho guhabwa abamarayika. Ku rundi ruhande ariko niba umeze nka Yuda, uyu ni umwanya mwiza wo kwihana. Emera guhindurwa n’inyigisho za Yesu, kandi umusabe agukize umwuka wo kwikunda, ubusambo, uburiganya, ishyari n’ubugambanyi-umwuka mubi ukorera mu batubaha Imana.
Ndangije ngushimira ko wafashe umwanya wo gusoma ubu butumwa. Nubishobora ubusangize abandi kuko nabo bakeneye Ijambo ry’Imana. Amahoro Imana itanga aruta ayo umuntu wese yakwibwira ajye arinda imitima yanyu n’ubwenge bwanyu, kugira ngo mukomeze kumenya no gukunda Imana n’Umwana wayo Yesu Kristo Umwami wacu. Kandi umugisha w’Imana ishobora byose, Data wa twese, Umwana, kandi Umwuka Wera ube muri mwe, kandi ugumane namwe iminsi yose. Amina!
Tariki ya 03/04/2022
Arch. SEHORANA Joseph
C/o EAR/Diocese Shyogwe
Add a comment


text:
Mindleaps yatumye abana bataye ishuri n’abahoze mu muhanda bigirira icyizere
Abana baba muri Mindleaps umuryango utegamiye kuri leta ubafasha gutera imbere bavuga ko aho bagiriye muri uyu muryango ubuzima bwabo bwahindutse kuko abenshi baba baratakaje amashuri kubera ubushobozi buke hamwe n’abana babaga mu muhanda.
Mukantwari Sifa afite imyaka 18 avuga ko avukana n’abana batanu kandi umuryango we utishoboye bikaba byaranabaye intandaro yo kuva mu ishuri ari mu mwaka wa kabiri w’amashuri yisumbuye , ariko ngo yaje kumenya Mindleaps imusubiza mu ishuri ubu akaba yiga mu mwaka wa kane kuko uyu muryango umwishyurira ndetse mu biruhuko ukaba umwigisha ururimi rw’icyongereza ,mudasobwa no kubyina. Sifa aragira ati ”ubu imbere yanjye ndimo kuhategura neza ndetse n’umuryango wanjye uzabaho neza.“
Bucyana Pacifique atuye I Nyamirambo afite imyaka 17, papa we yapfuye akiri muto asigarana na mama we utari ufite ubushobozi , ahitamo kwigira mu muhanda akajya acuruza urumogi ku myaka 10, aho rimwe na rimwe yanafatwaga agafungwa.
Ariko amaze kumenya Mindleaps abibwiwe n’abandi bana bamubwiraga ko bajyayo bakabaha igikoma,ajyayo ajyanywe no kwinywera icyo gikoma. Nyuma y’amezi 4 agirwa inama yafashe umwanzuro wo kureka gucuruza urumogi no kurunywa ndetse areka na kole.
Kuri ubu amaze imyaka 4 muri Mindleaps , azi kubyina ijyana yo mu bwoko bwa dance classes ,avuga icyongereza ndetse yiga no mu mashuri abanza.Yongeraho ko ubuzima bwe abona burimo kwerekeza ku iterambere. Irumva Kwizera Pacifique, umuyobozi wa Mindleaps ku rwego rw’ igihugu yavuze ko Mindleaps yatangiye mu mwaka 2014 , umwaka w’I 2017 ikaba yarifite abana 121.
Uyu muryango ukorera mu mirenge itatu igize akarere ka Nyarugenge ariyo Nyamirambo,Rwezamenyo na Nyakanda. Gusa ngo uko ubushobozi buzagenda bwaguka bazajya no mu yindi mirenge.


text:
Rwamagana: Hari abagore basama kandi baraboneje urubyaro
Mu karere ka Rwamagana, bamwe mu bagore bavuga ko basama inda batateganije kandi baraboneje urubyaro, bikabagiraho ingaruka zitandukanye zirimo ubukene, kutumvikana mu muryango no kubyara abana batateganije. Ubuyobozi bw’ikigo Nderabuzima cya Rubona buvuga ko nubundi uburyo bwo kuboneza urubyaro ntawabwizera ijana ku ijana, gusa ngo abo bibayeho bagerageza kubegera bakabagira inama byaba na ngombwa bagahindurirwa uburyo bakoreshaga.
Ntaneza Clémentine w’imyaka 45 y’amavuko utuye mu Murenge wa Munyaga, Akagari ka Nkungu avuga ko yigeze guhura n’iki kibazo bikamutera kubyara umwana atari yiteguye.
Ati “ Nakoreshaga uburyo bw’ibinini maze kubyara abana babiri, nza gushiduka nasamye inda ya gatatu kandi nari naraboneje urubyaro. Nubwo nagize amahirwe uwo mwana akavuka nta kibazo ahuye nacyo, ariko byatumye mbyara inda ntari niteze. Ibi rero bituma umwana akurira mu mibereho mibi, rimwe na rimwe n’ingo zigasenyuka cyangwa umugabo akanaguta akigendera kubera imibereho mibi.”
Gusa avuga ko nyuma yaho yagiye ku kigo nderabuzima bakamuhindurira uburyo yakoreshaga, ndetse ngo bukaba bwaranamufashije ku zindi mbyaro yakurikijeho. Asaba abagore bagenzi be kujya begera muganga cyangwa abajyanama b’ubuzima igihe bahuye n’ikibazo nk’iki akabafasha.
Mukabukuru Violette umujyanama w’ubuzima ukorera ikigo nderabuzima cya Munyaga, avuga ko hari ababyeyi bagiye bahura n’iki kibazo akenshi bibagiraho ingaruka zitandukanye zirimo n’ihungabana, gusa ngo bagerageza kubegera bakabafasha kugera kwa muganga kugira ngo bahabwe ubufasha.
Gahongayire Marie Chantal umuyobozi w’ikigo nderabuzima cya Rubona, avuga ko uburyo bwo kuboneza urubyaro butakwizerwa ijana ku ijana, ibyo rero ngo birashoboka ko umubyeyi yasama yarakoresheje urushinge cyangwa se agapira .
Agira ati: “Kuba umubyeyi yasama kandi yaraboneje urubyaro birashoboka bitewe n’imikorerere y’umubiri we, gusa icyo gihe iyo bibaye icyo dukorera umubyeyi ni ukumuha imisemburo irinda umwana mu mezi atatu ya mbere, iyo misemburo ikaba ituma inda ishinga imizi igakomera, bwa buryo yari yarakoresheje bwo kuboneza urubyaro tukabumukuramo.”
Ikindi tumukorera nk’abaganga, tumuba hafi tukamuganiriza, tukamugira inama kugira ngo yakire wa mwana yasamye, bikamurinda ingaruka zo kuba yamuta na nyuma yo kumubyara.
Mu Rwanda uburyo umunani aribwo: Urushinge, ibinini, uburyo burambye, urunigi, kwiyakana, agapira ko mu kaboko, agapira ko munda ibyara, agakingirizo, nibwo bwifashishwa muri gahunda yo kuboneza urubyaro.
Abanyarwanda bakaba bashishikarizwa kubwitabira mu rwego rwo kwirinda gusama inda zititeguwe hagamijwe kuzamura iterambere ry’umuryango.


text:
Impuguke ziraburira Abaturarwanda ko imyuzure yazabyara ubutayu
Impuguke mu by’amazi zigize Komisiyo y’Igihugu ikorana n’ishami ry’umuryango w’Abibumbye ryita ku burezi, ubumenyi n’umuco(UNESCO), zitewe impungenge n’imyuzure yigaragaza buri gihe uko imvura iguye.
Izi mpuguke zagaragaje iki kibazo mu nama yahurije i Kigali inzego zitandukanye mu cyumweru gishize, ubwo hizihizwaga umunsi mpuzamahanga w’amazi.
Komisiyo ikorana na UNESCO ivuga ko mu nyigo zitandukanye yakoze, harimo isobanura ingaruka zizabaho mu gihe abantu bakomeje gutwikurura imisozi iriho ubwatsi n’ibiti, bakabisimbuza amazu n’imihanda.
Umunyamabanga Mukuru w’iyi Komisiyo, Dr Albert Mutesa agira ati “Iyo imvura iguye muri Nyabugogo hahita huzura, hari ubushakashatsi bwakozwe, twabugejeje ku bo bireba barimo Umujyi wa Kigali na za Minisiteri”.
“Inyubako zariyongereye,…ahantu hose tugenda tuhakurungira(tuhashyira pavements), dushyiramo kaburimbo, ibi bituma amazi atinjira mu butaka, icyo nakubwira ni uko ahantu hari ubutayu muri iki gihe burya na ho hahoze amazi”.
“Imvura impamvu irimo guteza imyuzure, biterwa no kutinjira mu butaka, ibi bizatuma amazi mu mariba ashiramo, nta handi biganisha atari uko amasoko y’imigezi azakama maze tukabura amazi”.
Umwarimu muri Kaminuza y’u Rwanda, Dr Christian Sekomo akomeza asaba inzego zose gufata ingamba kugira ngo u Rwanda rukomeze kubona amazi mu mariba n’amasoko.
Ati “Amazi twayabonaga bitewe n’uko twafashe neza ibiti n’ibyatsi, ntayo tuzongera kubona mu gihe dukomeje kubitema tubisimbuza inyubako n’ibindi bikorwa, turimo kugana ku butayu”.
Minisiteri y’Ibidukikije ivuga ko umutungo kamere w’amazi igomba kuwubungabunga nk’uko bikwiye, ibifashijwemo n’izindi nzego ndetse n’abaturage.
Umuyobozi w’Ishami rishinzwe umutungo kamere w’amazi mu Kigo gishinzwe Amazi n’Amashyamba, Tetero François agaragaza ko Leta ihangayikishijwe n’imyuzure, isuri ndetse no kubura kw’amazi cyane cyane mu Ntara y’Uburasirazuba.
Avuga ko mu byo Leta ishakira amikoro byihutirwa, harimo ikijyanye no kugirana amasezero n’abaturage batuye mu cyogogo cya Nyabarongo ku bikorwa byo gukumira isuri, bakazajya bahabwa agahimbazamusyi.
Zimwe mu ngero z’ibura ry’amazi zigeze kubaho mu Rwanda nyuma zikaza gufatirwa ingamba harimo gukama kw’ikiyaga cya Karago muri Nyabihu kubera gutemwa kw’ishyamba rya Gishwati ndetse no kubura kw’amashanyarazi muri 2005 kwatewe n’ikama ry’igishanga cya Rugezi.


text:
ibicuruzwa byacuibyiza kuri wewe
kuri twemurakaza neza
Holly Technology yashinzwe mu 2007, ibanziriza urugo mu gukora ibikoresho by’ibidukikije hamwe n’ibice bikoreshwa mu gutunganya imyanda.ln umurongo hamwe nihame ryabakiriya mbere ", isosiyete yacu yateye imbere mubucuruzi bwuzuye buhuza umusaruro, ubucuruzi, gushushanya no gushiraho ibikoresho byo gutunganya imyanda.Nyuma yimyaka myinshi yo gukora ubushakashatsi no gukora, twubatsemo sisitemu yuzuye kandi yubumenyi kimwe na serivise nziza nyuma yo kugurisha.
Amakuru & Ibyabayemuri twe
- Amashusho amwe yoherejwe vuba-umwanda ...22-01-21Igishushanyo cyihuta cya traslate Igishushanyo cyihuta Ihinduranya Igishushanyo cyihuta cya traslate Igishushanyo Hano hari amashusho yibyoherejwe vuba aha, ibicuruzwa birimo: polymer dosin ...
- Amashusho amwe yoherejwe vuba aha22-01-07Igishushanyo cyihuta cyerekana Iixing Holly Technology nikibanza cyo murugo mugutanga ibikoresho byibidukikije nibice bikoreshwa mugutunganya imyanda.Hano hepfo hari amafoto yoherejwe vuba aha: tube selttle ...


text:
Burera: Batangiye gahunda yo gutera ingemwe zisaga miliyoni eshatu za Kawa
Ubuyobozi bw’Akarere ka Burera, bwatangije igikorwa cyo gutera ingemwe z’igihingwa cya Kawa, hagamijwe guteza imbere no kongera umusaruro w’ibihingwa ngengabukungu muri ako gace, hakazaterwa izisaga miliyoni eshatu.
Imirimo yo kuzitera yatangirijwe ku mugaragaro mu Mudugudu wa Nyarutosho, Akagari ka Kamanyana mu Murenge wa Cyanika ku wa kabiri tariki 28 Nzeri 2021, aho inzego z’ubuyobozi, izifite ubuhinzi mu nshingano muri ako Karere, zifatanyije n’abaturage gutera Kawa mu mirima y’abahinzi.
Nkunzimana Cyprien, ni umuhinzi wishimiye kuba agiye kugira amasaziro meza, abikesha igihingwa cya Kawa.
Yagize ati “Ikawa nyiziho kuba igihingwa gikura abantu mu bukene. Ni yo mpamvu nanjye nkimara kumva ko ubuyobozi bwacu bwatangiye gufasha abaturage mu buryo bwo kuyihinga hano iwacu, nihutiye gutegura uyu murima, none ubuyobozi bukaba bumfashije kuwuteramo kawa ngo ntasigara inyuma y’abandi. Ubwo izaba yeze, umusaruro nzajya nywugemura ku isoko, mbone amafaranga atunga umuryango. Muri make nishimiye ko ngiye kugira amasaziro meza, aho nzabasha kuraga abana banjye ubukungu nkesha iyi kawa mureba”.
Uretse abahinzi bishimiye ko bagiye kuzamura ubukungu, hari n’abatari bakayinyweyeho, bishimiye ko ubwo izaba yeze bazayisogongera.
Umubyeyi witwa Nyirabakunzi yagize ati “Iterambere ryo guhinga kawa benshi muri twe ntiryari ryakatugezeho. N’ubu dore ngize imyaka 45, numva bayirata uburyohe ariko sindayisomaho na rimwe ngo numve uko iba imeze, bitewe no gutinya ko yampenda. Ubu ubwo icyo gihingwa kitwegereye hano iwacu, tuzajya tuyigemura ku masoko natwe kandi tuyinyweho, tugere ikirenge mu cy’abandi bahora bayinywa bakumva uburyohe bwayo”.
Muri uyu mwaka, hatubuwe ingemwe za kawa zisaga Miliyoni eshanu. Ku ikubitiro muri Nzeri uyu mwaka mu Mirenge 10 y’Akarere ka Burera, hagiye guterwa izigera kuri miliyoni eshatu, ku buso bwa Ha 1000, izindi zigera kuri miliyoni ebyiri zizaba zisigaye zikazaterwa muri Gashyantare umwaka wa 2022.
Umuyobozi w’Akarere ka Burera wungirije ushinzwe iterambere ry’Ubukungu, Munyaneza Joseph, avuga ko gahunda yo kongera ibihingwa ngengabukungu nka kawa, babishyize mu mihigo y’uyu mwaka, kandi kikazaba igikorwa gikomeza buri uko umwaka uzajya ushira.
Yagize ati “Muri aka Karere nta bihingwa ngengabukungu byinshi byahabaga, uretse ibireti nabwo duhinga mu Mirenge itatu gusa yo mu gice cy’amakoro. Twifuje ko kawa yunganira icyo gihingwa, mu rwego rwo kugerageza kongera ubukungu bw’aka Karere bushingiye kuri icyo gihingwa, aho twiteze kuzazamura abahinzi, ariko na none bikongera umubare n’ingano y’ibihingwa igihugu cyacu cyohereza mu mahanga”.
Claude Sekamana, umukozi wa Kampani yitwa Easy way, ari na yo ishinzwe gukurikirana iki gihingwa, avuga ko ubwoko bw’ingemwe za kawa bwitwa Arabica Jackson 79 batubuye, bwihanganira igice cy’imisozi miremire, gikonja kandi zifite ubushobozi bwo kuvangwa n’ibindi bihingwa.
Yagize ati “Iyi kawa yihanganira imisozi miremire kandi mu gice gikonja. Umuhinzi waziteye mu murima we muri cya gihe ziba zikiri ntoya, aba ashobora no guhingamo ibigori, ibirayi, insina, cyangwa ibishyimbo bigufi. Ibi bikamurinda kuba yasonza muri cya gihe ategereje ko kawa ye itangira gutanga umusaruro”.
Akomeza akangurira abahinzi kuyitaho bayifumbira, kuyikorera, kuyitera imiti, kandi igihe hagize nk’ikibazo cy’uburwayi igaragaza, bakajya biyambaza abashinzwe ubuhinzi bakabafasha byihuse.
Ikawa zatewe muri iki gihe biteganyijwe ko umwero wazo wa mbere uzaboneka mu gihe cy’imyaka ibiri iri imbere. Muri iyi gahunda yo guteza imbere iki gihingwa, muri ako Karere ka Burera, ku bufatanye na NAEB, hazubakwa inganda nto eshanu zitunganya kawa, kugira ngo bifashe abahinzi kubona uko bongerera agaciro umusaruro wabo.
N’ubwo igihingwa cya kawa atari gishya mu Karere ka Burera, muri iyi myaka cyasaga n’igitangiye gucika. Nk’ubu umusaruro uturuka mu bahinzi bose ba kawa muri Burera, mu gihe yeze, ntiwajyaga urenza toni ebyiri n’igice z’ikawa itonoye.


text:
INKURU IVUGA IBYABAYE MU MIBEREHO
Kugendana n’abanyabwenge byangiriye akamaro
HARI mu gitondo hakonje cyane, kuko amezi y’imbeho yari yegereje. Twari mu mugi wa Brookings wo muri leta ya Dakota y’Epfo ho muri Amerika. Nari kumwe n’abandi bantu mu nzu y’amatungo dutitira, duhagaze imbere y’umuvure w’icyuma buhiriragamo amatungo. Reka mbabwire amateka yanjye, muramenya impamvu nari aho hantu.
UMURYANGO WANJYE
Navutse ku itariki ya 7 Werurwe 1936, nkaba ndi bucura mu bana bane. Twari dutuye mu isambu nto yari mu burasirazuba bwa Dakota y’Epfo. Nubwo twari abahinzi borozi, si byo twibandagaho. Ababyeyi banjye babatijwe mu mwaka wa 1934 baba Abahamya ba Yehova. Bashyiraga ibyo Yehova ashaka mu mwanya wa mbere, kuko bari baramwiyeguriye. Data witwaga Clarence, yabaye umuhuzabikorwa mu itorero ryacu rito ryo mu mugi wa Conde muri Dakota y’Epfo, kandi nyuma yaho marume witwaga Alfred, na we yabaye umuhuzabikorwa (icyo gihe bamwitaga umukozi wa kompanyi).
Mu muryango wacu twari dufite akamenyero ko kujya mu materaniro no kubwiriza ku nzu n’inzu kugira ngo tubwire abandi ibyiringiro Bibiliya itanga. Uburere ababyeyi bacu baduhaye n’ukuntu batubereye urugero, byatumye dukunda Yehova. Jye na mushiki wanjye witwaga Dorothy twabaye ababwiriza b’Ubwami dufite imyaka itandatu. Mu mwaka wa 1943, natangiye kwifatanya mu Ishuri ry’Umurimo wa Gitewokarasi ryari rimaze gutangizwa mu materaniro yacu.
Kujya mu makoraniro byaradushimishaga cyane. Sinzigera nibagirwa ikoraniro ryabereyemu mugi wa Sioux Falls ho muri Dakota y’Epfo mu mwaka wa 1949. Umuvandimwe Grant Suiter yatanze disikuru igira iti “Imperuka iregereje kuruta uko mubitekereza!” Yatsindagirije ko Abakristo bose biyeguriye Imana bagomba kubwiriza ubutumwa bwiza bw’Ubwami mu buryo bwuzuye. Ibyo byatumye nshaka kwiyegurira Yehova. Mu ikoraniro ry’akarere ryakurikiyeho ryabereye i Brookings ku itariki ya 12 Ugushyingo 1949, ni bwo nari muri ya nzu y’amatungo nababwiye ngitangira, ntegereje kubatizwa. Uko twari bane, twabatirijwe muri wa muvure warimo amazi.
Hanyuma nishyiriyeho intego yo kuba umupayiniya. Natangiye ubupayiniya ku itariki ya 1 Mutarama 1952, mfite imyaka 15. Bibiliya igira iti “ugendana n’abanyabwenge na we azaba umunyabwenge,” kandi mu muryango wanjye hari harimo abanyabwenge benshi banshyigikiye (Imig 13:20). Marume witwaga Julius wari ufite imyaka 60 ni we twakoranye umurimo w’ubupayiniya. Nubwo yandutaga cyane, twakoranaga umurimo twishimye. Namwigiyeho byinshi. Bidatinze Dorothy na we yabaye umupayiniya.
ABAGENZUZI BASURA AMATORERO BARAMFASHIJE
Kuva nkiri muto, ababyeyi banjye batumiraga abagenzuzi basura amatorero n’abagore babo. Jesse Cantwell n’umugore we Lynn baramfashije cyane. Urebye ni bo banteye inkunga yo gukora ubupayiniya. Ibyo bashyiraga mu mwanya wa mbere, byatumye nishyiriraho intego yo gukora byinshi mu murimo. Iyo babaga basuye amatorero yo hafi y’iwacu, hari ubwo bantumiraga tukajyana kubwiriza. Ibyo byaranshimishaga cyane kandi bikantera inkunga!
Nyuma yaho, Bud Miller n’umugore we Joan batangiye gusura itorero ryacu. Icyo gihe nari mfite imyaka 18 kandi nagombaga kwitaba komite ishinzwe kugena abagomba kujya mu gisirikare. Bashakaga ko nkora imirimo numvaga ko ihabanye n’itegeko rya Yesu ryo kutivanga muri politiki. Jye nifuzaga kubwiriza ubutumwa bwiza bw’Ubwami (Yoh 15:19). Ku bw’ibyo, nasabye ko bamfata nk’umubwirizabutumwa.
Narishimye cyane igihe umuvandimwe Miller yamperekezaga ngiye kwisobanura. Yari azi kuganira, kandi ntiyatinyaga abantu. Kuba nari kumwen’umuntu nk’uwo ukuze mu buryo bw’umwuka, byatumye ndushaho kwigirira icyizere. Mu mpeshyi yo mu mwaka wa 1954, iyo komite yemeye ko ndi umubwirizabutumwa. Ibyo byatumye mbona uko ngera ku yindi ntego yo mu buryo bw’umwuka.
Hagati aho, natumiriwe kujya gukora kuri Beteli, icyo gihe yitwaga Isambu ya Watchtower yari i Staten Island muri leta ya New York. Nahakoze imyaka itatu. Nahahuriye n’abantu benshi b’abanyabwenge, kandi nabigiyeho byinshi.
NKORA KURI BETELI
Muri iyo sambu, ni ho hakoreraga radiyo y’Abahamya yitwaga WBBR, bakoresheje kuva mu mwaka wa 1924 kugeza mu wa 1957. Twahakoreraga turi abakozi bari hagati ya 15 na 20. Benshi muri twe, twari tukiri bato kandi tutaraba inararibonye. Icyakora twakoranaga n’umuvandimwe ukuze wasutsweho umwuka witwaga Eldon Woodworth. Wabonaga ko ari umunyabwenge koko! Yatubereye nk’umubyeyi kandi adufasha kwegera Imana. Iyo habaga hari ibyo tutumvikanyeho, umuvandimwe Woodworth yaratubwiraga ati “kubona ukuntu umurimo w’Umwami utera imbere kandi akoresha abantu nkatwe, biratangaje rwose!”
Nanone twishimiye gukorana n’umuvandimwe Frederick W. Franz. Yari umunyabwenge, asobanukiwe Bibiliya neza kandi yitaga kuri buri wese. Uwadutekeraga yitwaga Harry Peterson, kandi iryo zina ni ryo twamuhamagaraga aho gukoresha izina ry’umuryango Papargyropoulos, kuko kurivuga byatugoraga. Na we yari yarasutsweho umwuka kandi yagiraga ishyaka mu murimo wo kubwiriza. Nubwo Peterson yakoraga akazi ke neza kuri Beteli, ntiyirengagizaga umurimo wo kubwiriza. Buri kwezi yatangaga amagazeti menshi. Nanone yari asobanukiwe Bibiliya cyane ku buryo yadusubizaga ibibazo byinshi twibazaga.
NIGIYE BYINSHI KURI BASHIKI BACU B’ABANYABWENGE
Muri iyo sambu, twatunganyaga imbuto n’imboga, tukabifunga neza mu bikombe ku buryo bizakoreshwa n’abagize umuryango wa Beteli.Mu mwaka wose twatunganyaga ibikombe birenga 45.000 by’imbuto n’imboga. Nakoranaga na mushiki wacu w’umunyabwenge witwaga Etta Huth. Ni we watwerekaga uko dutegura ibyo dufunga mu bikombe. Hari bashiki bacu bazaga kudufasha, Etta akabereka ibyo bakora. Nubwo Etta yagiraga uruhare rukomeye muri iyo mirimo, yubahaga cyane abavandimwe bari bafite inshingano. Yampaye urugero rwiza rwo kugandukira ubutware.
Muri abo bashiki bacu bazaga kudufasha, harimo uwitwaga Angela Romano. Etta ni we wari waramufashije kumenya ukuri. Jye na Angela twashyingiranywe muri Mata 1958, kandi tumaze imyaka 58 dukorera Yehova. Twagize urugo rwiza kubera ko Angela yakomeje kubera Yehova indahemuka. Ni umugore uzi ubwenge, umfasha mu bibazo byose duhura na byo.
DUKORA UMURIMO W’UBUMISIYONARI NO GUSURA AMATORERO
Igihe radiyo y’Abahamya ba Yehova y’i Staten Island yagurishwaga mu wa 1957, namaze igihe gito nkorera kuri Beteli y’i Brooklyn. Jye na Angela tumaze gushyingiranwa, twavuye kuri Beteli tumara hafi imyaka itatu dukorera ubupayiniya muri Staten Island. Nanone namaze igihe nkorera abari baraguze radiyo yacu.
Jye na Angela twari twariyemeje koroshya ubuzima kugira ngo duhore twiteguye gukorera umurimo aho twari gukenerwa hose. Mu mwaka wa 1961, twemeye kujya gukorera ubupayiniya bwa bwite mu mugi wa Falls ho muri leta ya Neburasika. Nyuma y’igihe gito, twatumiriwe kujya kwiga Ishuri ry’Umurimo w’Ubwami ryari kumara ukwezi ribera i South Lansing muri leta ya New York. Twishimiye ibyo twigiye muri iryo shuri kandi twari twiteguye kuzabikoresha neza dusubiye muri Neburasika. Ariko twatunguwe n’uko twoherejwe gukorera umurimo w’ubumisiyonari muri Kamboje. Muri icyo gihugu cyiza giherereye mu Majyepfo y’uburasirazuba bwa Aziya, twahabonye ibintu bitandukanye n’ibyo twari tumenyereye. Twifuzaga cyane kugeza ubutumwa bwiza ku baturage baho.
Icyakora kubera ibibazo bya politiki, twahise twimukira muri Viyetinamu. Ikibabaje ni uko nyuma y’imyaka ibiri, narwaye cyane bikaba ngombwa ko dusubira muri Amerika. Byansabye igihe kugira ngo nkire neza, ariko maze gukira twongeye gukora umurimo w’ubupayiniya.
Muri Werurwe 1965, twatangiye gusura amatorero. Jye na Angela twamaze imyaka 33 turi abagenzuzi b’akarere n’ab’intara, kandi twagiraga uruhare mu gutegura amakoraniro. Amakoraniro yanteraga inkunga cyane, kandi nishimiraga kugira uruhare mu kuyategura. Twamaze igihe dusura amatorero yo mu mugi wa New York no mu nkengero zaho, kandi amakoraniro menshi yaberaga muri Yankee Stadium.
TUGARUKA KURI BETELI KANDI NKIGISHA MU MASHURI YA GITEWOKARASI
Jye na Angela twagiye duhabwa inshingano nyinshi zikomeye. Mu mwaka wa 1995, nasabwe kwigisha Ishuri Rihugura Abitangiye GukoraImirimo. Nyuma y’imyaka itatu, twatumiriwe gukora kuri Beteli. Twishimiye kugaruka aho nari naratangiriye umurimo w’igihe cyose, hakaba hari hashize imyaka 40. Namaze igihe nkora mu Rwego Rushinzwe Umurimo kandi nkigisha mu mashuri atandukanye ya gitewokarasi. Mu mwaka wa 2007, Inteko Nyobozi yashyizeho Urwego Rushinzwe Amashuri ya Gitewokarasi kugira ngo rwite ku mashuri yose yaberaga kuri Beteli, kandi namaze igihe ndi umugenzuzi w’urwo rwego.
Vuba aha, hari ibintu byinshi byahindutse ku mashuri ya gitewokarasi. Mu mwaka wa 2008, hatangijwe Ishuri ry’Abasaza b’Itorero. Nyuma y’imyaka ibiri gusa, abasaza barenga 12.000 bari bamaze kwigira iryo shuri i Patterson no kuri Beteli y’i Brooklyn. Hari abarimu batojwe bakomeje kwigisha iryo shuri no mu tundi duce. Mu mwaka wa 2010, Ishuri Rihugura Abitangiye Gukora Imirimo ryiswe Ishuri rya Bibiliya ry’Abavandimwe b’Abaseribateri, hashyirwaho n’irindi rishya ryitwa Ishuri rya Bibiliya ry’Abakristo Bashakanye.
Guhera mu mwaka w’umurimo wa 2015, ayo mashuri yombi yahurijwe hamwe, aba Ishuri ry’Ababwiriza b’Ubwami. Abaryigamo ni abaseribateri cyangwa abashakanye. Abantu benshi bashimishijwe no kumva ko iryo shuri rizabera mu bihugu byinshi. Birashimishije kubona ukuntu abantu benshi bashoboye kwiga iryo shuri, kandi nishimira ko namenyanye n’abavandimwe benshi bigomwe bakiga ayo mashuri.
Iyo nshubije amaso inyuma, guhera igihe nabatirijwe kugeza uyu munsi, nshimira Yehova kuba narabonye abanyabwenge bamfashije gukomeza kugendera mu kuri. Bamwe bari bato kuri jye abandi ari bakuru, kandi twari twarakuriye mu mico itandukanye. Icyakora bose bakundaga Yehova by’ukuri. Mu muryango wa Yehova harimo abanyabwenge benshi dushobora kugira incuti. Nanjye nagendanye n’abanyabwenge, kandi byangiriye akamaro rwose.


text:
Konsa umwana igihe gihagije bimurinda igwingira
Akarere ka Nyabihu ni kamwe mu turere twagaragayemo abana bafite ikibazo cy’igwingira, ariko kuri ubu umubare w’abana bafite iki kibazo ugenda ugabanuka, ababyeyi bavuze ko babikesha umushinga Hinga Weze, wabahaye inyigisho zo gufata indyo yuzuye, no konsa umwana igihe gihagije.
Hinga Weze ku bufatanye na Porogaramu Mbonezamikurire y’Abana Bato (NECDP), bizihije icyumweru cyo konsa bakangurira ababyeyi kurwanya imirire mibi n’igwingira mu bana, bonsa abana igihe gihagije. Insanganyamatsiko iragira iti « Dufashe ababyeyi konsa no guha abana imfashabere ikwiye, duteza imbere imbonezamikurire y’abana bato ».
Umurenge wa Rurembo ni umwe mu mirenge igize akarere ka Nyabihu, wagaragayemo abana bangana na 57 % bari bafite ikibazo cy’igwingira mbere yuko Hinga Weze ihagera mu mwaka wi 2017, ariko ngo mu ibarura riheruka imibare y’abana bagwingiye yaragabanutse igera kuri 29 %, bitewe n’inyigisho, imbuto n’inkoko bahawe nuyu mushinga. Bakaba bakomeje, ubu bufatanye mu guhangana n’iki kibazo nkuko byavuzwe n’ushinze ubuhinzi n’umutungo kamere mu murenge wa Rurembo, Irakiza Jean Claude.
Ubumenyi ababyeyi bahawe na Hinga Weze ku konsa umwana
Uwamariya Drocelle, utuye mu murenge wa Rurembo, akarere ka Nyabihu, Intara y’Iburengerazuba, aragira ati « nkuko twabyigishijwe na Hinga Weze, kugira ngo umwana abone amashereka meza ahagije, mbere na mbere umubyeyi agomba gufata indyo ihagije ikubiyemo ibitera imbaraga, ibyubaka umubiri n’ibirinda indwara; akonsa umwana amureba, amufashije ibere neza kandi akotsa umwana igihe gihagije ».
Uyu mubyeyi aranagira ati « mbere kuko ntari mbanye neza n’umugabo wanjye naburaga amashereka kubera guhangayika, ariko aho uyu mushinga waduhuguye n’umugabo wanjye tubanye neza, sinkigira ikibazo cyo kubura amashereka. Umwana wanjye aronka akijuta ».
Habinshuti Ildefonse, Umujyanama w’Ubuzima mu kagali ka Rwaza umurenge wa Rurembo, asobanura ko umugabo nawe afite uruhare runini mu konka k’umwana aho agomba gushaka amafunguro agizwe n’indyo yuzuye umubyeyi agomba gufungura kugira ngo abone amashereka ahagije. Ibi ngo nk’umujyanama w’ubuzima abyigisha abagabo. Akomeza asobanura inyigisho batanga mu matsinda no mu mugoroba w’ababyeyi « tubabwira ko umwana yonka igihe ashakiye ibere cyose, kandi umwana akonka ibere akarihumuza ibice byose by’amashereka akabirangiza, ikindi nuko umugabo n’umugore bibukiranya gutwara amazi yo gukaraba igihe bagiye mu murima, mbere yo konsa umwana, umubyeyi akabanza agakaraba, kubera ubwuzuzanye twese tugomba kwibukiranya kugira ngo umwana wacu yonke neza, akure neza bityo turwanye igwingira n’imirire mibi mu bana ».
Muri iyi gahunda yo kurwanya igwingira n’imirire mibi, Umunyamabanga w’akagali ka Rwaza mu murenge wa Rurembo, Habimana Bernard avuga ko Hinga weze, yatanze inkoko ku miryango bityo bakabona amagi, mu rwego rwo kurwanya imirire mibi, umwana ugeze mu gihe cyo gufata imfashabere akaribona ntakibazo ndetse bakanagurisha. Aho akomeza avuga ko umubyeyi atabura umunyu kandi afite inkoko itera. Kandi ngo Hinga weze yanatanze imbuto zo gutera z’ibijumba bya orange bikungahaye kuri vitamine A n’ibishyimbo bikungaheye ku butare. Ikindi ngo nuko bigishijwe kubaka uturima tw’igikoni, ibyo kurya bikiyongera. Ibi bikaba bituma umubyeyi abona amashereka ahagije, umwana akonka neza.
Porogaramu Mbonezamikurire y’Abana Bato (NECDP), ivuga ko konsa neza mu Rwanda bihagaze ku kigero cya 87%. Naho gushyira umwana ku ibere ku isaha ya mbere akimara kuvuka biri ku kigero cya 80%, ni mu gihe abagore bonsa ku Isi bangana na 38%.
Hinga Weze ikorana n’ababyeyi 20.441 mu rwego kubafasha kubona indyo yuzuye, kuyitegura n’ubumenyi ku konsa umwana agakura neza, mu turere 10 ikoreramo aritwo: Bugesera, Gatsibo, Kayonza na Ngoma (Iburasirazuba); Karongi, Ngororero, Nyabihu, Nyamasheke na Rutsiro (Iburengerazuba) na Nyamagabe (Amajyepfo).
Uyu mushinga, watangijwe ku bufatanye n’Ikigo cy’Igihugu Gishizwe Guteza Imbere Ubuhinzi n’Ubworozi RAB ku nkunga y’Umuryango w’Abanyamerika Wita ku Iterambere Mpuzamahanga USAID. Intego yawo akaba ari ugufasha abahinzi basaga 530,000 mu turere 10 ikoreramo mu kwita ku buhinzi no kunoza imirire by’umwihariko umwana n’umugore, ndetse no gufasha abahinzi mu guhangana n’imihindagurikire y’ikirere.


text:
Imibereho Y'Abaturage
Inzego Z’Ibanze Zicyeneye Umukozi Ushinzwe Imidugudu ‘By’Umwihariko’
Abayobozi mu Turere duherutse gusurwa n’Abasenateri ubwo bagenzuraga ibibazo biri mu Midugudu mu Rwanda, bababwiye ko imwe mu mpamvu ituma imidugudu ititabwaho ari uko nta mukozi uyishinzwe by’umwihariko uba mu Nzego z’ibanze.
Abo bayobozi babwiye abagize Komisiyo yihariye y’Abasenateri yagiye kureba ibibazo biri mu midugudu ko haramutse hari umukozi(cyangwa n’abakozi) bashinzwe gukurikirana iby’iriya midugudu byafasha inzego z’ibanze kumenya icyakorwa ngo ibungabungwe.
Ibyo Abasenateri babonye muri buriya bugenzuzi bwabo bikubiye muri raporo ya paji 19 dufitiye kopi.
Iyi raporo ivuga ko ku midugudu 36 y’icyitegererezo yasuwe 23 (63.9%), ifite amazi meza, n’aho 13 (36.1%) ntayo ifite.
Imidugudu isanzwe 31 yasuwe, 19 (61.2%) ifite amazi meza, indi 12 (38.8%) ntayo ifite.
Ngo hari imidugudu yagejejweho amazi meza ariko abayituye ntibavoma kubera ko robinets z’amavomo rusange zapfuye.
Iyi raporo ivuga ko hari utuzu tw’amazi twafunzwe kubera kutishyura, abavomesha bamwe barimutse habura ubasimbura hari n’abaturage bananiwe kwishyura kubera kwishyuzwa amazi batakoresheje.
Icyakora mu midugudu y’icyitegererezo 36 yasuwe, umwe niwo udafite amashanyarazi.
N’aho mu midugudu 31 isanzwe, irindwi niyo idafite amashanyarazi.
Hari imidugudu imwe n’imwe abayituye binubira ko intsinga z’amashanyarazi zibaca hejuru ariko bo ntibayahabwe.
Mu bibazo abatuye iriya midugugu babwiye Abasenateri bari bayobowe na Hon Marie Rose Mureshyankwano, harimo icy’uko hari imidugudu ikoresha umuriro ukomoka ku mirasire y’izuba udakora kubera ko batiri zashaje, abaturage ntibashobore kuzisimbuza.
Mu midugudu hafi yose yasuwe Biogaz ntizikora. Ibi bituma abaturage badacana, imyanda yo mu bwiherero igasubira inyuma, bukaziba, bigatera umwanda n’umunuko.
Impamvu biogazi zidakora ngo hari iy’uko zubatswe nabi, habura amase yo gukoresha kubera ko abatuye imidugudu batoroye inka.
Hari n’aho amatiyo ajyana umwanda yazibye kubera gukoresha impapuro bisukura aho gukoresha amazi kubera kutayagira.
Kimwe mu bibazo bikomeye abatuye iriya midugudu bahura nacyo ni ukutagira amasambu hafi yabo, bikabasonjesha.
Ni ikibazo gikomeye kubera ko Abanyarwanda benshi batunzwe n’ubuhinzi.
N’aboroye ngo ntibabona ubwatsi, aboroye inka zikamwa bakabura aho bagurisha amata.
Hari aborojwe inka kandi badashoboye kuzitaho, zirapfa cyangwa barazigurisha.
Ku byerekeye ubukungu, hari abaturage bibumbiye mu makoperative, Leta ibaha inkunga ariko baza guhomba kubera gucungwa nabi.
Hari abaturage batujwe mu midugudu imyaka itanu ikaba ishize ariko batarahabwa ibyangombwa by’ubutaka nk’uko biteganywa n’amabwiriza ya MINALOC.
Ubwo Abasenateri babazaga abayobozi mu Turere basuye impamvu zateye ibibazo basanze mu midugudu, babasubije ko kimwe muri byo ari uko nta mukozi wihariye ushinzwe kubikurikirana.
Ikindi bababwiye ni uko hari n’abayobozi mu nzego z’ibanze babigizemo uburangare ndetse hari n’imishinga yo kwimura abaturage iba yarateguwe nabi, hakaba na ba rwiyemezamirimo bubatse nabi imidugudu bakayisondeka.
Nyuma yo kubona ibi bibazo abagize iriya Komisiyo baraye bayigejeje ku Nteko rusange ya Sena y’u Rwanda iyiganiraho.
Abasenateri banzuye ko Minisitiri w’Intebe Dr Edouard Ngirente azaza kubasobanurira ingamba Leta yafashe ngo ibibazo basanze mu midugudu baherutse gusura bicyemuke.


text:
Amafoto Atandukanye y'Ibituba
Video zo Guswera Zitandukanye
Video zo Kunyaza
Video zo Guswera Igituba Kinini
Video zo Guswerana z'Abagande
Video zo Guswera z'Abahinde
Video za Rugongo nini
Video z'Abakobwa Barimo Kwikinisha
Uhora wibaza icyo wakora kugira ngo umukobwa w’inshuti yawe ahorane ibyishimo igihe cyose muri kumwe ndetse n’igihe mutari kumwe kandi abe ataguca inyuma? Sobanukirwa na bumwe mu buryo ushobora gukoresha kugira ngo uwawe ahorane akanyamuneza ndetse bitume atagira n’igitekerezo cyo kuba yaguca inyuma.Ushobora kuba uri umusore ufite umukobwa mukundana ugahora wibaza impamvu atajya akwishimira cyangwa se ngo umubonemo ibyishimo igihe muri kumwe n’igihe mutari kumwe. Wibaza niba hari icyo wakora kugira ngo umushimishe ndetse unatume yiyumvana nawe mu rukundo, hari bumwe mu buryo twagukusanyirije ushobora gukoresha umukobwa w’inshuti yawe agahora yishimye igihe cyose kandi akishimira gukundwa nawe aho kugira ngo abe yaguca inyuma, nk’uko tubikesha urubuga rwa internet www.fanpop.com.
Uru rubuga ruvuga ko ngo burya ikintu gishobora gutuma umukobwa yishima igihe muri kumwe ndetse mwaba mutanari kumwe akiyumvamo urukundo umukunda bikaba byamutera akanyamuneza gahoraho ari ugukunda kumusangiza amabanga yawe yaba akomeye cyangwa se n’ayo wita ko yoroheje, kumusekera ukamubwira ibintu gahoro n’ijwi ryoroheje kuko ngo abakobwa badakunda kubwirwa ibintu bisa nk’aho ari itegeko cyangwa se agahato, kudakunda buri gihe kumuhamagara ngo muganire ari uko uri wenyine, ahubwo ngo fata igihe uri kumwe n’izindi nshuti zawe umuhamagare muganire mwese mwishime munaseke ariko ukomeze kumubwira no kumwereka ko ari uw’agaciro, ibi ngo bizatuma ahora yishimiye urukundo umuha ndetse binagabanye kuba yatekereza abandi bahungu.
Uru rubuga kandi rukomeza ruvuga ko nubwo abakobwa bakunda kuba sexy ariko badakunda ko abahungu b’inshuti zabo ari byo bababwira. Rero ngo aho kumubwira ko ari sexy mubwire ko ari mwiza cyane ni byo bimushimisha kandi bikamutera akanyamuneza gahoraho uko abyibutse. Cunga igihe umukobwa w’inshuti yawe ababaye/afite agahinda ku buryo ashobora kurira nushaka abe ari wowe uba impamvu yo kurira kwe ariko nurangiza ube nyambere umuhoze, umuhanagure amarira ku maso, umwereka ko umuri hafi kuko ngo ibi bizatuma yumva ko hari umwitaho akamenya amakuru ye kandi ushobora kumuhoza no kumuba hafi mu gihe cy’umubabaro hanyuma bimutere ibyishimo kandi yumve ko nta cyatuma ajya ahandi kuko ntacyo yakuburanye.
Niba ufite imodoka yawe mukaba mugiye kujya ahantu runaka cyangwa se ikaba ari n'iye bwite, uramenye musore ntureke umukunzi yikingurira urugi, ahubwo ngo niba wari unayirimo banza uvemo hanyuma uze umufate akaboko umukingurire urugi yinjiremo hanyuma nawe ubone kwinjira kandi wibuke no kumubaza niba ntacyo yibagiwe, ibi rero ngo bizatuma yumva ko arinzwe ntakintu kibi cyamukoraho, kuko ari uw’agaciro kandi ko afite umukunzi w’umugabo koko.
Koresha uburyo bwose umukobwa w’inshuti yawe nta wundi umwitaho kukurusha kuko ngo bitamushimisha kubona hari undi musore utari inshuti ye ariko akagutanga kumuhamagara cyangwa se kumwohereza ubutumwa bugufi bumubaza uko yaramutse, bumwifuriza ijoro ryiza, kmubwira ngo aryoherwe, kumusangiza ku byo yarose n’utundi tuntu twerekana ko umuntu umwitayeho; aha rero ngo ni byiza kwita kuri utu tuntu kandi ugakora ku buryo ntawe ukurusha kumwitaho no kutumukorera kuko ngo ibi ari byo bituma yumva ko akunzwe bikamunezeza kandi akumva ko ntawe ukuruta kuko ibyo akuboneraho nta handi yabisanga. Ibi ngo iyo ubikorera umukobwa nta na rimwe abura umunezero ndetse ndetse kandi agahora akwiyumvamo ariko ngo mu gihe byabuze akabibona ahandi bishobora rwose no gutuma yigendera akajya gushaka aho abonera urukundo n’umunezero atabonera iwawe.
Ngo kandi niba ushaka kumubona yishimye hora umukorera utuntu tudasanzwe kandi dusa n’uturamba tudashira. Aha twavuga nk’impano zisa n’izidasanzwe cyane ku buryo abandi bakobwa nibabibona bamubwira ko afite umusore umukunda kandi umwitaho. Ihatire kujya umwibutsa uburyo umukunda kurusha kumubaza ko we agukunda ndetse unakoreshe uko ushoboye ku buryo yumva akunzwe ndetse ngo unamurinde kumva ko ari wenyine kandi ngo unashake igihe umutumire mujye ahantu runaka mufate amafoto. Ibi byose ngo bizatuma aryoherwa n’urukundo, arwiyumvemo kandi aguhe agaciro ku buryo adashobora kugusiga kuko ngo ibyo umukoreye byose bimwiyandika ku mutima.
Ubu rero ni bumwe mu buryo twari twabakusanyirije mushobora gukoresha, waba uri umusore kugira ngo umukobwa w’inshuti yawe ahorane akanyamuneza/ahore acyeye kandi yumva ko akunzwe kuko ngo iyo yishimye abantu bakabimubwira asubiza amaso inyuma akibuka ko ufite uruhare runini mu byishimo bye. Ibi ngo bikaba bituma atakwibagirwa cyangwa se ngo abe yaguca inyuma kuko aba yumva ko nta wundi wamuha urukundo kugeza ahawe cyangwa se ngo atume unezezwa, bityo ngo bikaba byaba umusemburo wo kurambana mu rukundo bikanamurinda kugira umutima wo gukunda abandi bahungu. Ibi rero tubibashakashakira kugira ngo mukomeze kubagarira urukundo rwanyu no gusobanukirwa neza uburyo bunoze bwo gukundana bityo bitume mwishimirana n’abo mukunda hanyuma ubuzima na bwo bubaryohere kuko urukundo rwiza ari kimwe mu bituma umuntu agira ubuzima buzira umuze.


text:
Table of Contents
ibintu biranga indyarya akenshi ntango bihita byigaragaza.Hashobora kuba hari uwo ucyeka, ubucuti bwanyu bwaratangiye bisanzwe ark ukaba warigeze kumva ko iyo “nshuti” igenda ikuvuga. Cyangwa ukaba usanzwe uziko akoresha abandi bantu ibyo ashaka, none ukaba uri kubona bisa nkaho nawe abigukora. Ese ni indyarya?
Isi tubayemo uzagenda uhura n’abantu nkaba. Ntuzumveko ikibazo ari wowe. Umuntu ukuryarya nubundi nabandi arabaryarya. Amahirwe menshi nuko uwo muntu nubundi nta nshuti nya nshuti aba agira, ukaba nawe uri muri abo bantu aryarya.
Akenshi biragorana kumenya inshuti nya nshuti nukuryarya, cyane cyane iyo ari guhisha uburyaya bwe.
Dore ibintu 10 byagufasha kumuvumbura
1)Ubucuti bwanyu bugira condition (amabwiriza)
Ikimenyetso cya mbere kigaragaza ko ubucti bwanyu atari ubwanyabwo, ni uko habaho condition za hatari.
Abantu bose bagira ibintu batifuzako babakorera ark bitandukana n’amabwiriza. Nk’urugero iyo urengereye ukaba wakubita inshuti yawe ingumi mu maso, ni ibintu byumvikana ko ataba ashaka kuguma ari inshuti yawe.
Amabwiriza ark yo ni ibintu ugomba kuba wujuje niyo byaba ntaho bihurira nuwo muntu. Nk’umuntu udashobora kuba inshuti yawe utari umukire.
2)Bakwitwaraho bitandukanye bitewe nabo muri kumwe
Ikindi kintu kigaragaza indyarya nuko bakwitwaraho mu buryo butandukanye bitewe nuhari ako kanya.
Ese ni wa muntu muba muri abajama muri mwenyine mwagera mu bandi akakwirengagiza? Akubwirako akwishimiye ahihishe ark mwagera ku ka rubnda akakugendera kure? Ese ubucuti bwanyu ni ibanga?
Nimba ari ibyo birimo ubwana bwinshi kdi uyu muntu nta nshuti imurimo. Inshuti ntango zigira isoni zo gufata abantu neze
ntanubwo yagira ubwoba bwo kukwereka ubwoba bwokukwereka ko muhuza
3)Bakuvuga nabi iyo udahari
Cg bakaguhimbira ibinyoma
Nimba umuntu ari inshuti yawe kuki yakwirakwiza ibihuha by’uko umeze udahari?
Ushobora kuvuga ngo “ooh uriya niko yabaye, abikora abantu bose.
Ubwo nyine uwo muntu nta nshuti nya nshuti agira, kdi nawe urimo.
Iyo koko witaye ku muntu umuvuga neza mu bandi, ntango umuvuga nabi ngo baboneko ari wowe sawa mu rwego runaka.
4)Iyo mutabyumva kimwe, barekera kukuvugisha
Abantu bahora bafite ibintu bumva mu buryo butandukanye. Ubucuti ufitanye n’umuntu umenya uko bungana iyo mugeze aho mutumvikana. Cyane cyane iyo icyo kintu umwe muri mwe agikomeyeho by’intangarugero.
Niba inshuti yawe idashobora kwihanganirako wahinduye nk’idini, ntango mwari inshuti nya nshuti. Yakundaga ko ibintu mubyumva kimwe. Hari nigihe ikintu muba mutari kumvikanaho ari akantu gato, nko kuburana ufitiye undi ideni rya 500.
5)Urababura iyo haje umuntu ufite icyo akurusha
Ikintu kiranga indyarya cyane nuko uzasanga mupanga gahunda ku munota wa nyuma akayica kubera habonetse undi muntu ukurusha ikintu. Ikibazo suko uwo muntu bumvikana kukurusha, ikibazo nuko adaha agaciro umwanya wawe kdi kukubabaza ntacyo bimubwiye.
6)Iyo nshuti ihora imeze nkaho ifite ikintu igushakaho
Ese waba wiyumvamo ko hari inshuti yawe mugendana kubera hari ikintu ashaka?
Gishobora icyo aricyo cyose:
- Amafaranga
- Kugendana nikigare cyanyu
- Sex
- Kwizamura mu kazi
- Kumuha lift afite aho agiye
- Kumuha ibintu by’ubuntu
- Kwikura muri boredom
Mu gihe ibi bintu ushobora kubiha inshuti yawe just kuko muri inshuti, kuba inshuti nawe aribyo bibimuteye byo ni ikibazo.
7)Ntibagufasha kugera ku ntego zawe
Iyo mvuze intego simba mvuga kugufasha kugera kuri za millioni ushaka cg kwiga muri cya kigo cya hatari.
Twese tugira ibintu tuba dushaka gukora buri munsi, utuntu duto ark uziko nukarangiza bigushimisha. Ese ufite inshuti igusunikira mubyo ushaka gukora cg arahagarara akarebera gusa. Ibibi cyane ni wawundi ubikuvanamo, ngo mukore ibindi bihabanye nibyo ushaka.
Iyo umuntu muri inshuti koko agerageza kugutera courage mu buryo ashoboye niyo kaba ari ka kantu gato. Indyarya yica amatwi akenshi agahindura ikiganiro mukavuga ku bindi.
8)Bahora bagusubiza hasi
Ni ibintu ubundi byumvikana ko nimba inshuti yawe ihora ikunegura ikwereka ibintu byawe bya fake, ntango uwo muntu aba ari inshuti nziza.
Bibaho ko abantu bagira umuco wo gusererezanya bidashira, ark nimba ari umuntu uba ubona kbsa akomeje aba ari indyarya pee.
Nanone nimba ufite inshuti ihora iguturaho ibibazo, byose kimwe. Buri uko muvuganye akaba akubwira utuntu twose tutagenda mu buzima bwe, yewe na bimwe by’ubushize ntiwamenye igihe byacyemukiye. Uyu muntu aba agukoresha nkahantu umuntu asiga ibibazo basically uba emotional rag doll.
9)Indyarya ibona ibintu ukeneye n’ibyo ushaka nkibitari ngombwa.
Waba ufite inshuti yumvako kintu ukeneye kitihutirwa cyane nkicyo we akeneye?
Indyarya ntango zita ku bintu uba ukeneye, bitewe nuko ibintu wowe ukeneye nta kintu bimumarira we. Ku rundi ruhande inshuti nya nshuti yo irabyumvako mwembi mugomba kubona ibyo mukeneye ko ariho ibyishimo bikomoka. Barabyumvako yaba kwakira yaba gutanga byose ari ingenzi.
10)Ntibakwemera uko uri.
And akanyuma nuko indyarya ntango ijya ikwakira iyo uhinduye akantu niyo kaba gato. Icyo bigaragaza nuko mu byukuri uyu muntu atigeze akwakira bitewe nuwo uriwe indani, bakwemera iyo uhura nuko batecyereza uko kumera nicyo ugomba kubabera bo.


text:
Itangazo rya Niyigena usaba uburenganzira bwo guhindura amazina
Uwitwa NIYIGENA Null mwene Singiranumwe na Nyirantashya utuye mu mudugudu wa Nyenyeri, akagali ka Kirwa, umurenge wa Murunda, mu Karere ka Rutsiro ho mu Ntara y’Uburengerazuba, yanditse asaba uburenganzira bwo guhindura amazina yari asanzwe akoresha ariyo NIYIGENA Null, agasimbuzwa NIYIGENA MARTIN akaba ari nayo yandikwa mu gitabo cy’irangamimerere.
Impamvu atanga zishimangira ubusabe bwe, ni uko amazina MARTIN NIYIGENA ariyo mazina yahoze akoresha kuva yatangira kwiga.


text:
Kugenda Byimbere 4800tex Kuri Filament Winding, Pultrusion, Kuboha
Ibicuruzwa birambuye
Ibicuruzwa
UMUTUNGO
• Ibikoresho byiza byo gutunganya, fuzz yo hasi.
• Guhuza byinshi-resin.
• Byihuse kandi byuzuye.
• Ibikoresho byiza byubukanishi bwibice byarangiye.
• Kurwanya ruswa nziza cyane.
GUSABA
• Kugenda mu buryo butaziguye birakwiriye gukoreshwa mu miyoboro, mu miyoboro y’umuvuduko, gushimisha, no ku mwirondoro, kandi imyenda iboshywe ihindurwamo ikoreshwa mu bwato no mu bigega bibika imiti.
Dufite ubwoko bwinshi bwa fiberglass igenda:Ikibaho,gutera hejuru,SMC igenda,kugenda neza,c ikirahure, na fiberglass igenda yo gutema.
KUMENYA
IKORANABUHANGA RY'IKORANABUHANGA
UMUTUNGO W'IKORANABUHANGA
Memo:Amakuru yavuzwe haruguru nukuri kugeragezwa kuri E6DR24-2400-386H no gukoreshwa gusa
GUKURIKIRA
Ububiko
• Keretse niba byavuzwe ukundi, ibicuruzwa bya fiberglass bigomba kubikwa ahantu humye, hakonje, kandi hatarimo ubushuhe.
Ibicuruzwa bya fiberglass bigomba kuguma mubikoresho byumwimerere kugeza mbere yo kubikoresha.Ubushyuhe bwicyumba nubushuhe bigomba guhora bibungabunzwe kuri -10 ℃ ~ 35 ℃ na 80%.
• Kurinda umutekano no kwirinda kwangirika kubicuruzwa, pallets ntigomba gutondekwa kurenza ibice bitatu hejuru.
• Iyo pallets zegeranijwe mubice 2 cyangwa 3, hagomba kwitonderwa bidasanzwe kugirango yimure neza pallet yo hejuru.


text:
Nguwo Yohani Sindayiheba, Padiri Ubald yivuganye!
Nsomye inyandiko yasohotse ku rubuga http://www.igihe.com yitwa ngo « HYPERLINK « http://www.leprophete.fr/2011/09/23/abihayimana-gatolika-bo-muri-diyoseze-ya-cyangugu-bongeye-kwikoma-ababanduriza-izina/ » Abihayimana Gatolika bo muri Diyoseze ya Cyangugu bongeye kwikoma ababanduriza izina », nkubitwa n’inkuba, mbaza kwibwira ko ari ya makabyankuru n’amarangamutima y’abanyamakuru b’urubuga igihe.com. Nahereye ko nirukankira ku rubuga rwa Kiliziya gatolika y’u Rwanda kugira ngo ndebe ko ririya tangazo rituruka muri Diyosezi ya Cyangugu ririho koko ! Sinagombye kurisubiramo gatatu ! Ibyo maze iminsi mbona, amagambo avugwa hano i Cyangugu, « allure » y’abinjira n’abasohoka kwa Musenyeri… byamfashije guhita numva icyihishe inyuma yaryo : Musenyeri Bimenyimana Yohani Damaseni ageze aho umwana arira nyina ntiyumve ! Yaratangatanzwe mu mpande zose : mu Kiliziya no muri FPR ! Reka mbisobanure.
I. HIRYA Y’IRI TANGAZO SHAKA UKURI RISHUSHANYA…
1. Kuva Diyosezi gatolika ya Cyangugu yashingwa, ni ubwa mbere imyanzuro y’inama y’abapadiri bose ba Diyosezi (Presbyiterium) ishyizwe mu bitangazamakuru (Radio Maria, Igihe.com,…) ! Ni ukuvuga ko hari abafite inyungu idasanzwe mu gutangaza iyo myanzuro ! Kandi kumenya ababifitemo inyungu ntibigoye, kuko iri tangazo ryivugira ko hari « inyandiko zasohotse ku mbuga za Interneti zandagaza bamwe (abapadiri) muri twe kandi zanditswe na bagenzi bacu bari mu bihugu by’uburayi »
Hanyuma ikibazo (le problème) kiriho kikavugwa muri aya magambo :”Ibyo byateye urwikekwe, kwishishanya no kutizerana hagati yacu ».
2.Ikindi giteye amatsiko ni ukubona iyi myanzuro yaragombye gusinyishwa abapadiri hafi ya bose ba Diyosezi ya Cyangugu, bagasinya ku rupapuro rwateguwe mbere(rwanditse ku mashini), aho buri wese afite umwanya yateganyirijwe wo gusinyamo kugirango utabikoze ahite agaragara : ibi bigasa n’iterabwoba. Nyamara ubundi uyu ni umuco utari usanzwe muri Kiliziya gatolika. Iyi demokarasi yadutse mu Kiliziya gatolika ntisanzwe kuko ubundi isinya ya Musenyeri yonyine idakenera guherekezwa n’iz’abapadiri ngo igire agaciro ! Bishatse kuvuga ko hari UNDI ukeneye izi sinya zose ! Inkiko za gisivili ni zo zonyine zishobora gukenera sinya nk’izi , nka preuve ! Ese mama hari urubanza ruriho rutegurwa cyangwa ni ikinamico gusa ?
II. IBIBAZO 2 BIGIYE GUHITANA BIMENYIMANA
1.Abapadiri bivugwa ko « bandagajwe » kuri mbuga za internet nta we ubayobewe:
ni Padiri Ubald RUGIRANGOGA na Padiri Ignace Kabera.
(1)Kubera imyitwarire yabo igaragaza ukwiyemera no kwishongora kuri bagenzi babo no ku Bakirisitu bandi;
(2) Kubera ko abo bapadiri bombi bemera FPR-Inkotanyi n’umutima wabo wose, bakaba barayikoreye kuva na kera ikiri mu ishyamba, bakaba bakinayikorera n’ubu kuruta uko bakorera Imana yabatoye na Kiliziya bikinzemo kandi bakagerekaho no kubyigamba;
(3)Kubera ko bazwiho kuba barakoze icyaha cy’« Ubwicanyi », bakaba barahitanye abaturage b’inzirakarengane, bakaba batarabiryozwa n’ubutabera bw’igihugu n’ubwa Kiliziya, kandi ibyo bakabigerekaho no kwishongora ku bandi ku buryo buteye ISESEME ;
(4)Kubera ko bagendera ku cyokere cya FPR-TWARATSINZE, bakabuza bagenzi babo umutekano babashyiraho iterabwoba rya hato na hato;
Habonetse abapadiri bataripfana kandi bahangayikishijwe n’akarengane abaturage benshi bagirirwa n’ubutegetsi buriho n’abambari babwo, maze batangaza ko ibintu bigomba guhinduka, abicanyi bose bakareshya imbere y’Imana n’imbere y’amategeko ndetse bakaba baryozwa ibyo bakoze. Ndibuka inyandiko zirenze imwe zasinywe na Padiri Thomas zavugaga ku kibazo cy’ubwicanyi bwa Padiri Ubald, ariko ibyo yanditse byari bisanzwe bizwi kandi bivugirwa mu matamatama n’abakirisitu babizi neza. Si amazimwe rero !
Igitangaje ni ukuntu igihugu cyacitse umugongo, Kiliziya ya Cyangugu ubu ikaba yacitse ururondogoro ngo IBIHANGANGE « byandagajwe » ! Ariko ye ! Nyamara na Musenyeri BIMENYIMANA ubwe azi ko Padiri Ubald na Ignace Kabera atari abere ku bwicanyi bavugwaho ! Ngaho se nareke kwikinga inyuma y’amazimwe nibura atinyuke atangaze ko ibyo abo bapadiri be bashinjwa ari ibinyoma , maze twese twiruhutse ! Niba ari abere koko habuze iki ngo bo ubwabo bavuguruze ibyabavuzweho ? Niba batarashatse gufata ijambo ngo birenganure, impamvu irumvikana : ni uko bo basanga atari ngombwa ! Niba basanga atari ngombwa ni uko igikorwa cyabo cyo kwambura abaturage ubuzima batakibona nk’icyaha kuko yenda abo baturage bishwe nta gaciro k’umuntu bafite !
Nibyumvikane neza : Uwo muco mubi wo gufata nk’intwari abicanyi BAMWE, uhuje rwose na politiki iyobora igihugu cyacu muri iki gihe ! Muri make : Uwishe UMUHUTU nta cyaha aba akoze ! Musenyeri Bimenyimana azadusobanurire ukuntu iyi myumvire mibisha ihuje n’Ivanjiri asabwa kwigisha !
FPR ni aha nyine yinjirira mu mukino igamije kurengera « abakozi » bayo batunzwe agatoki. Tuzi ko Abayobozi bakuru ba FPR bashinjwa na LONI ibyaha byinshi birimo gukora Jenoside yarimbuye Abahutu. Nyamara kuri bo kurimbura Abahutu si icyaha. Musenyeri Bimenyimana arashishoze : FPR iramusaba na we kwemera ko Abahutu atari abantu bakaba bagomba kwicwa nk’ibimonyo ntihagire ubavuganira ! Arasabwa rwose kwemera « uko KURI » ndetse akakwigisha mu ntebe y’amahame, atabikora akabona ishyano ! Ndabona rero Musenyeri Bimenyimana atangiye kwitabira ibyo asabwa bikaba bigaragazwa n’uko yatangiye kwifashisha ibitangazamakuru kugira ngo yereke ISI YOSE ko azi kumvira abamutegeka(FPR). Si ibyo gusa kandi, biragaragara ko yiyemeje no guhatira Abapadiri ba Diyosezi ayobora gusinyira ibizabakoraho mu gihe kiri imbere aha, kuko asa rwose n’uwiyemeje kubahindura ku ngufu « des Collaborateurs » ! Abanyarwanda bari ku ngoyi muri iki gihe bashobora kuzabibaryoza di, nta gahora gahanze.
2.Ikibazo cya kabiri kigiye gukora kuri Mgr Bimenyimana kiraturuka iwe mu nzu !
Mu kinyarwanda baca umugani ngo akamasa kazaca inka kazivukamo. Ubu Diyosezi ya Cyangugu iri mu bibazo bikomeye cyane byerekeranye n’umutungo. Ibyo bibazo byatewe n’uko Musenyeri Bimenyimana atahwemye kwiringira bamwe mu bapadiri bafunze mu mutwe nka Evariste Nambaje, ukora umurimo wa Econome Général. Uyu akaba ari umupadiri udashishoza na busa, utava ku izima, w’umunyagitugu bitangaje ! Uyu ni we washutse Musenyeri ngo bafate inguzanyo muri Banki maze bashore akayabo ka Miliyari 2 mu mushinga utizwe neza wo kubaka Hotel 5 Etoiles ahahoze ITUZE, ngo mu rwego rwa VISION 2020 da ! Ubu uwo mushinga warahombye bidasubirwaho , mu minsi mike bizajya ahagaragara !
Impamvu zateye uwo mushinga guhomba ni nyinshi ariko iy’ibanze ni UBUSWA bwa padiri Evariste Nambaje, UBWIRU na naïveté imuranga aho anyuze hose ! Gusa hari n’abemeza ko uwaterera akajisho ku makonti bwite(Dubaï, Naïrobi…) ya Padiri Nambaje Evariste atasangaho gusa amafaranga agenerwa buri mupadiri yitwa « Intentions de messe » ! Niba Musenyeri atazi guhitamo neza Inkoramutima ze, niyemere awunywe, nta kindi twabimufashaho.
Igikomeye kurushaho, ni uko ikibazo cyo GUHOMBA kitajya cyihanganirwa i Roma ! Inkuba zigiye kwesa mu myaka itarenze ibiri iri imbere aha, abakirisitu ba Cyangugu tugomba gutangira kubyitegura. Muri make nihatagira igitangaza kiva mu ijuru, Musenyeri Bimenyimana azeguzwa, avanwe ku murimo w’umushumba wa Diyosezi ya Cyangugu, mbese nk’uko byagendekeye Musenyeri Kizito Bahujimihigo wayoboraga Diyosezi gatolika ya Ruhengeri ! N’ubwo twese twikundiraga Musenyeri Kizito kubera impano nyinshi Imana yamwihereye, ntibyabujije Roma kumusezerera , agacishwa bugufi bitavugwa kubera guhomba amafaranga! Uramukiwe ashobora kuba Musenyeri BIMENYIMANA wa Cyangugu.
III. IGISHUKO CYA Mgr BIMENYIMANA NICYUMVIKANE NEZA:
Musenyeri Bimenyimana aracyafite iturufu yizeye, uretse ko rishobora kuba ari baringa cyangwa rikaba ryarabaye ikigarasha we ntabimenye:
Umuntu acungiyeho kuba yakora igitangaza akamutabara ngo ni wa wundi nyine usanzwe akora ibitangaza. Ikizwi gusa, ni uko uyu Padiri Ubald yishe umukirisitu kandi akaba adashaka kubisabira imbabazi. Iki se na cyo kizabe ari kimwe mu bitangaza ashimirwa?
Padiri Ubald ngo asigaye afite ibifaranga byinshi cyane tutazi neza aho abikura ariko ah’ingenzi havugwa akaba ari muri FPR no muri Amerika aho asigaye yarabonye akazi ko gusengera abafite ibibazo byo mu mutwe (dépression) bemera kumuhembera ayo “masakaramentu acurika inzoka” abaha! Muri make asigaye abarirwa mu Baherwe U Rwanda rufite muri iki gihe ! Umuntu se udatinya kugura ikibanza cya miliyoni ijana (100 000 000fr) nko mu kanya ko guhumbya ijisho !
IBANGA : Iyo akaba ari yo mpamvu Musenyeri Bimenyimana ari kuri “pression” idasanzwe, yo kugomba kumuvuga neza, kumukingira ikibaba, agacecekesha abapadiri bose ndetse n’ababa mu mahanga bagaterwa ubwoba kugira ngo batazongera kuzamura Idosiye y’uko Ubald yishe umukirisitu witwa Yohani Sindayiheba wo muri paruwasi ya Mwezi!
Musenyeri rwose ngo yiteguye kuba yanaha ibihano bikakaye umupadiri uzongera kuvuga iby’ubwo bwicanyi! Padiri Thomas Nahimana na Rudakemwa Fortunatus bararye bari menge! Nyamara Padiri Ubald arikunda bitangaje, si we uzamwishyurira umwenda diyosezi ifite banki! Azakomeza amunokweshe inoti kugira ngo bafatanye kurwanya abapadiri badatinya kuvuga ukuri kurengera rubanda ! Gusa rero iyo nshishoje nsanga iyi ntambara hari umuntu umwe gusa uzayitakarizamo byinshi : Musenyeri Yohani Damaseni Bimenyimana. Sindagura….
IV. UMWANZURO
Musenyeri Bimenyimana ari mu mazi abira. Akwiye gusabirwa,kwegerwa, kugirwa inama no gufashwa. Ikibazo afite cyo kuba yakurwa ku ntebe ye y’ubushumba kirababaje, ariko ntiyibeshye ngo agishakire umuti utari wo. Dore njye uko mbona igikwiye gukorwa:
(1)Gukura Padiri Evariste Nambaje ku murimo wa Economat diocésain mu maguru mashya, aho gukomeza kuzambya ibintu agahatirwa gusobanura neza uko amafaranga ya Diyosezi yakoreshejwe imbere y’abapadiri bose ba diyosezi n’imbere ya Komisiyo y’inzobere mu by’icungamari. Byagaragara ko yarigishije umutungo wa Diyosezi,akawishyura wose cyangwa agashyikirizwa inzego z’ubutabera bwa gisivile.
(2)Gushishikariza Padiri Ubald Rugirangoga na Padiri Ignace Kabera gusaba imbabazi imiryango biciye abantu. Byashoboka bakareba uko bafasha imfubyi za Nyakwigendera Yohani Sindayiheba.
(3)Kwima amatwi abayobozi ba FPR bashaka gutesha Musenyeri umurongo bakamugira igikoresho mu guhonyora uburenganzira bw’abaturage b’inzirakarengane.
(4)Niba Roma isigaye ihana yihanukiriye Abepiskopi bakingiye ikibaba abapadiri bafata abana ku ngufu, Musenyeri Bimenyimana ntiyibagirwe ko no guhishira abapadiri b’abicanyi ashobora kuzabihanirwa kurushaho !
(5) Abapadiri ba Diyosezi ya Cyangugu bakwiye gushishoza bihagije igihe basabwa gusinya! Mu rugero byabashobokera birinde gushorwa mu manza zitariri izabo kandi zidafite aho zihuriye n’inyungu z’iyogezabutumwa! Kugirwa “bouclier” ntawe bihesha agaciro, jye nabyanga nkazapfa urundi!
(6)Kwirinda umuco mubi wo guta igihe mu mazimwe: Abapadiri bandika ku mbuga za Interneti ni uburenganzira bwabo budasubirwaho , nibigaragara ko hari ICYAHA bashinjwa bazagihanirwe binyuze mu nzira zitegenywa n’amategeko atunganye.
(7) Gukomeza kwitabaza imiryango n’inshuti kugira ngo umwenda wa Banki ubangamiye Diyosezi ya Cyangugu ushobore kwishyurwa, abapadiri bashobore kubona ikibatunga n’ubutumwa bwo kogeza Inkuru nziza bukomeze.
Roho wa Nyagasani akomeze atere Abihayimana bose imbaraga zo kumubera abahamya b’intwari mu Rwanda rw’iki gihe.
Theodore Munyemana,
Umukristu wa Diyosezi ya CYANGUGU
Vuguziga (mercredi, 28 septembre 2011 16:55)


text:
Inyigisho yo ku wa kabiri w’icyumweru cya 3 cy’Igisibo
Ku ya 26 Werurwe 2019
AMASOMO: Dan 3,25.34-43; Zab 25(24); Mt 18, 21-35
Tubabarire ibicumuro byacu nk’uko natwe tubabarira abaducumuyeho
Bavandimwe, Kristu Yezu akuzwe!
Dukomeje uru rugendo rw’iminsi 40 twitegura umunsi mukuru cyane Pasika ari wo gasongero k’amateka y’ugucungurwa kwacu, kuko twibuka ububabare, urupfu n’izuka by’Umwami wacu Yezu Kristu, Umwana w’Imana Nzima. Ubu tukaba tugeze ku wa kabiri w’icyumweru cya gatatu cy’igisibo.
Mu masomo ya none turongera kwibutswa Impuhwe z’Imana zidahwema kubabarira abagiranabi. Mu ivanjili ya none cyo kimwe no mu isomo rya mbere ni impuhwe zihebuje z’Imana ziganje: kubabarira, kurekurira undi umwenda agufitiye, bihagarika inzangano n’amakimbirane, bikubaka umubano mwiza mu bantu.
Dore amwe mu magambo twumvise mu masomo ya none: “Tuvane mu kimwaro utwiteho, ukurikije impuhwe zawe n’ubuntu bwawe bw’igisagirane” (Dan 3,42). “…nakurekuriye umwenda wawe wose kuko unyinginze; wowe se ntiwagombaga kugirira mugenzi wawe impuhwe nk’uko nazikugiriye?” (Mt 18,32-33).
Mu Isengesho rya Dawe uri mu ijuru, ari ryo sengesho twigishijwe na Nyagasani, dukunda gutakamba tugira tuti: “utubabarire ibicumuro byacu nk’uko natwe tubabarira abaducumuyeho”. Aya ni amagambo dukwiye kugarukaho cyane muri iki gihe cy’igisibo, tukagerageza kuyacengera tudahubutse. Ibyo bidufasha kwinjira mu mpuhwe z’Imana bikadufasha natwe kuba abanyampuhwe nka Data uri mu ijuru.
Burya icyaha (igicumuro) ni uburyo bwose bwo kumva no gukora bunyuranije n’uburyo bw’Imana. Gukora icyaha rero ni uko guhitamo indi nzira idahuye n’iy’Imana yakuremye yari yaraguhitiyemo, ni ukubwira Imana uti: “Uko wifuza ko nakora mu buzima bwanjye siko jye mbyumva, mfite ubwenge n’ubwigenge byanjye, ndakora uko nshaka” bityo tukanga gukora icyo Imana idukunda itwifuzaho. Uko kwitandukanya n’uburyo bwo kubona bw’Imana bituma tuburira urukundo nyarwo Imana na bagenzi bacu, bigakomeretsa kameremuntu, bikanahungabanya imibanire y’abantu. Icyaha ni ijambo ryose, igikorwa cyose cyangwa icyifuzo cyose kidahuje n’itegeko ry’Imana.
Iyo mvuze isengesho rya Dawe uri mu ijuru ngira nti: “utubarire ibicumuro byacu…”, mba nsaba Imana kubabarira ibicumuro byacu, sinyisaba kubabarira ibicumuro byanjye gusa, nyisaba no kubabarira ibicumuro by’abantu bose, by’umuryango wanjye, by’abagiranabi, by’abambabaje. Imana ishaka kubabarira abantu bose kubera urukundo ibafitiye, ni na ko Kristu yabayeho; yababariye bose, jye n’abandi, nk’uko ivanjili yabitubwiye mu mugani w’uriya mwami warekuriye umwenda umugaragu wananiwe kwishyura.
Iyo twemeye ko turi abanyabyaha bakeneye impuhwe z’Imana, nk’uko umuhanuzi Daniyeli abiduhaho urugero mu isomo rya mbere, tuba tunemeza ko Imana ari nyirimpuhwe zahebuje. Koko rero nta cyaha Imana itababarira, uko cyaba kimeze kose. Urukundo rw’Imana ntirugira imipaka. Gusa kugira ngo Imana ibabarire icyo cyaha uwagikoze agomba gusaba imbabazi, akazisaba Imana, akazisaba abo yagikoreye kandi akemera kugirira neza abo yahemukiye, akabereka urukundo. Ntabwo dushobora gukira icyaha ari uko turenzaho, ikibi cyose tugomba kubanza kucyamagana muri twe, tukanabera abandi ikimenyetso cy’urukundo. Koko rero kugira urukundo ni byo byonyine bikiza abantu, bituma baba abantu b’Imana, bigatuma baba abatagatifu. Kandi na none, umuntu wumva adashaka kurwanya umutima we utemera kubabarira ni umunyabyago inshuro ebyiri. Uretse inabi undi aba yaramugiriye, aba yigirira nabi na we ubwe, ababaza umutima we kubera bya byago yagize.
Kubabarira si ukuvuga kwibagirwa, tuzi neza ko hari ibintu tudashobora kwibagirwa mu buzima bwacu biba byaradukomerekeje cyane. Kubabarira ni ukurekurira mugenzi wawe ikintu gikomeye kikuri ku mutima, cyane cyane ko uba wagihaye Imana. Iyo umuntu abigezeho bituma aruhuka ingorane yari afite mu mutima we. Ni yo mpamvu tugomba kubabarirana kugira ngo tugire umutima mwiza, dusubirane ubuyanja, twongere tubeho bundi bushya.
Kwemera kubabarira mugenzi wacu, ni ugukurikira ineza iba iri mu mutima wacu ntidukurikire ububi bw’umutima w’uwatugiriye nabi; si we dukurikirira ugushaka, ahubwo dukurikira ugushaka kwa Data uri mu ijuru. Turi abana b’Imana tugomba gusa rero na Data uri mu ijuru.
Hari igihe abantu bavuga ko uwabagiriye nabi agomba kubanza kubasaba imbabazi kugira ngo bababarire. Ibyo byaba ari byiza. Nyamara kubabarira bya gikristu ntibigomba gukurikira imbabazi zasabwe n’uwaguhemukiye, kuko Yezu tureberaho yababariye abishi be ari ku musaraba ndetse nta n’impuhwe bamufitiye.
Uko kubabarira mbere y’uko uwakugiriye nabi abigusaba ntibivuga ko wa wundi wagize nabi ashobora kugira ati: “mugenzi wanjye yarambabariye, nta kindi, ibyo nakoze ntacyo bitwaye”. Kugira ngo umutima we ujye mu nzira y’Imana, na we agomba kwicuza icyaha cye, akacyemera, agasaba imbabazi uwo yahemukiye akiyemeza kutazasubira kandi agatanga impongano. Bityo, Kumenya kubabarira mugenzi wawe ni ukumubwira ko urukundo umukunda ruruta icyaha icyo ari cyo cyose, ko afite agaciro karenze ikibi cyose yaba yarakoze; mbese ni ukumenya gutandukanya inabi n’umugiranabi, kumenya kubohora inzoka ku gisabo.
Bavandimwe, kumenya kubabarira abatugirira nabi nk’uko Imana itubabarira ni urugamba rutoroshye kandi akenshi kubigeraho biratugora. Muri iki gisibo dukomeze gutekereza ku murundo w’ibyaha Yezu Kristu Umukiza wacu yatubabariye, turusheho kubabarira abandi no kubatoza inzira za Nyir’imbabazi. Ni ingabire ihanitse dukwiye guhora dusabana ukwicishabugufi.
Nyagasani Yezu nabane namwe!
Padiri Emmanuel NSABANZIMA, GISAGARA/BUTARE/RWANDA.


text:
Ni ubutumwa bwatanzwe n’Umunyamabanga Uhoraho muri Ministeri y’Uburinganiren’Iterambere ry’Umuryango, Batamuriza Mireille, ubwo yatangizaga iyi gahunda mu Karere ka Gakenke mu Ntara y’Amajyaruguru.
Gahunda y’Intore mu biruhuko iteganyijwemo gutoza urubyiruko kugira ngo bagabanye umwanya bamara badafite icyo bari gukora ahubwo babone umwanya wo gufasha ababyeyi babo ndetse n’uwo gutozwa.
Batamuriza yagize ati “Kurera ni inshingano ya buri wese, uruhare rw’ababyeyi mu kwita ku burere bw’abana babo rurakenewe ariko natwe tugomba kubatoza."
Abana bazafashwa kumenya icyo igihugu kibategerejeho n’umurongo gifite, noneho bumve n’inshingano zabo, uruhare babigiramo n’indangagaciro. Bazunguka ubumenyi, bunguke n’inshuti kuko bazaba batorezwa hamwe.
Bamwe mu banyeshuri bo mu mashuri abanza n’ayisumbuye batangiye gahunda y’Intore mu biruhuko bavuga ko batewe ishema no kuba bagiye kwigishwa indangagaciro z’Umuco Nyarwanda bakiri bato kandi bazaharanira kurwanya bimwe mu byaha bicyugarije Umuryango Nyarwanda birimo ibyo gufata ku ngufu abana n’iby’ibiyobyabwenge bicyugarije urubyiruko.
Niyogisubizo Jean d’Amour yagize ati" Kuba ngiye kwigishwa muri gahunda y’Intore mu biruhuko biranshimishije cyane, niteze ko nziga amateka y’u Rwanda, indangagaciro z’umuco nkiri muto kandi bizamfasha kumenya byinshi. Nzaharanira ko ibiyobyabwenge bitazakomeza kwangiza abaturage bacu, nzabigisha ko ari bibi ariko nibinangira tuzabatungira agatoki bahanwe."
Murekatete Olive nawe yagize ati" Iyo urebye usanga hari abakobwa baterwa inda bakiri bato, njye nzaharanira kumvira impanuro z’ababyeyi kandi binyeretse ko igihugu kidukunda natwe tugomba kugikunda no kurwanya ibyaha nk’ibyo kuko byangiza urubyiruko”.
Ababyeyi bishimiye iyi gahunda bemeza ko bazagerageza gufasha no kurohereza abana babo kugira ngo babashe gukurikirana gahunda y’Intore mu biruhuko.
Nirere Scolastique yagize ati" N’ubundi umwana wanjye aracyari umunyeshuri kandi n’iyi gahunda igamije kubigisha ni byiza ko bazajya bagira umwanya wo kuza gutozwa n’uwo kuba bari mu rugo. Tuzafatanya kuko nanjye ikinshimisha ni ukubona umwana wanjye atera imbere mu bumenyi kandi afite uburere n’ikinyabupfura."
Mubyo abo banyeshuri bazibandaho mu Ntore mu biruhuko birimo gahunda y’ibikorwa, amasomo n’imikino bizajya biba buri wa Kabiri kuva saa tatu (9h00) kugera saa sita (12h00), ndetse na buri wa Kane kuva saa munani (14h00) kugera saa kumi n’imwe (17h00).
Gahunda y’Intore mu Biruhuko mu mwaka wa 2022 ifite insanganyamatsiko igira iti “Ibiruhuko bifite intego, agaciro kanjye.”
Abanyeshuri bazayitabira bari mu byiciro birimo icy’abana bato bitwa ‘Imbuto’ bo mu mashuri abanza, abiga mu mashuri yisumbuye bitwa ‘Indirirarugamba’, ndetse n’abiga mu mashuri makuru na Kaminuza bitwa ‘Indahangarwa’.
Abatoza b’Intore bamaze guhabwa gahunda y’ibiganiro bizajya bitangwa, imikino izajya ikinwa ni iy’umupira w’amaguru, uw’intoki n’imikino ‘njyarugamba’, imyidagaduro no kugaragaza impano z’imbyino gakondo, imigani, ibisakuzo, imivugo, ibihozo, ubuhanzi n’ubugeni.


text:
Amazina: Ingabire Françoise
Intara ahagarariye: Amajyaruguru
Nimero atorerwaho: 9
Imyaka afite: 19
Icyo akora: umunyeshuri
Ishuri yigamo: Kaminuza Nkuru y’u Rwanda
Umwaka agezemo: umwaka wa gatatu
Icyo akora mu gihe cy’ikiruhuko: Kubyina, Kuririmba, Gutembera no kwerekana imideri
Icyo akunda: Kwishimana n’inshuti n’umuryango ndetse no gusenga
Icyo yanga: Uburyarya, kurushya no gutakaza igihe
Impamvu yitabiriye irushanwa rya Nyampinga w’u Rwanda: Nashakaga guhindura kominote dutuyemo ndetse no guhagararira igihugu cyanjye.


text:
Kuri uyu wa 26 Kanama, Nyiricyubahiro Musenyeri Vincent HAROLIMANA, Umwepiskopi wa Diyosezi ya RUHENGERI yasuye Paruwase ya Kanaba anahimbaza Igitambo cya Misa yatangiyemo Isakramentu ry'Ugukomezwa ku Bakristu 270. Igitambo cya Misa cyatangiye i saa yine za mu gitondo (10h00'). Umwepiskopi yahimbaje iyi Missa akikijwe na Providence IDUKOMEZE, Padiri Mukuru wa Paroisse ya Kanaba na Padiri Alexis MANIRAGABA ukorera ubutumwa mu rugo rw'Umwepiskopi.
Mu nyigisho ye ku masomo matagatifu y'uwo musi: Isomo rya1: Ez 36,24-28, Isomo rya2: Intu 1,1-8, Ivanjili: Lk 8,4-8; Umwepiskopi yavuze ko dukeneye Roho w’Imana udufasha kwagura imitima yacu, tukakira Ijambo ry’Imana. Ni we uduha urumuri byose bikumvikana. Aho ni ho tuzirikana ko Imana idukunda byahebuje kuko ihorana natwe muri Roho Mutagatifu twahawe. Yabwiye Abakristu ko abagiye guhabwa Isakramentu ry'ugukomezwa babaye bakuru muri Kiliziya. Baronse ingabire zibatera imbaraga zo guhamya Kristu no kuba ingingo nzima muri Kiliziya, bakiriye ubutumwa bwo kuba intumwa mu bavandimwe ngo ababumvise n’abababona banyure inzira igana umukiro mu rugero rwa Mutagatifu Fransisko Saveri umurinzi wa Paruwase ya Kanaba; wabaye Intumwa nyakuri mu kwitanga kugeza ku ndunduro.
Mu gusoza igitambo cya Misa, Didace HAGENAYO uhagarariye Abakristu yashimiye Nyiricyubahiro Musenyeri uko ahoza ku mutima Paruwase ya KANABA, anamugezaho muri make ibyakozwe kuva Paruwase yatahwa ku mugaragaro ku wa 20 Ukuboza 2020 birimo kwagura imbago ya Paruwase, gushyira urupfukamiro ku ntebe zo mu Kiliziya, gukora ubutumwa mu matsinda y'abakristu, ubutumwa mu bana n'urubyiruko, gushishikariza abakristu guhabwa no guhesha amasakramentu n'ibiteganywa mu mwaka mushya w'ubutumwa 2022-2023 birimo gukomeza kwagura imbago ya Paruwase, gukora ubutumwa mu matsinda y'abakristu n'imiryango y'Agisiyo Gatolika, kubaka icyicaro cya Centrale Karingorera, kujyana na Diyosezi muri gahunda yayo y’ikenurabushyo n'ibindi.
Nyiricyubahiro Musenyeri Vincent HAROLIMANA, Umwepiskopi wa Diyosezi ya RUHENGERI yashimiye Abakristu uko yabasanze, anabashishikariza kutaba indorerezi mu butumwa bwa Kiliziya. Yagize ati:"Mbere ya byose ndagira ngo mbashimire uburyo mbasanze. Nsanze muri Abakristu batunzwe n’Ijambo ry’Imana n’amasakramentu atanga ubuzima. Iyi Paroisse yavutse mu bihe bigoye bya Covid-19, ku rwego rwa Diyosezi itwibutsa imbaraga twifitemo. Ndifuza ko ku rwego rwa Diyosezi yajya itwibutsa ko no mu bihe bikomeye twifitemo imbaraga." Yakomeje abwira Abakristu ko mu guhimbaza Yubile y’imyaka 75 ya Diyosezi yacu mu mwaka w’2035; Paroisse ya Kanaba n’izindi ziri hafi kuvuka zizajya zitwibutsa imbaraga n’uruhare rwacu mu buzima bwa Diyosezi ntawe usigaye inyuma muri gahunda yo kwegera Abakristu no kubagezaho Ivanjili. Ati:«Mwubake inzego aho buri wese agira uruhare mu buzima n’ubutumwa bwa Diyosezi na Paroisse, aho buri wese ahabwa urubuga, Abalayiki mukumva ko muri amaboko ya Kiliziya, ko mutari indorerezi, ko Abapadiri baza ngo mufatanye urugendo mu kubaka Paroisse yanyu.»
Paroisse ya KANABA yatashywe ku mugaragaro kuwa 20 Ukuboza 2020. Igizwe na Santarali 4 ari zo Kanaba, Rusarabuge, Mutungu na Karingorera. Igizwe n'igice kinini cyavuye kuri Paroisse ya Nemba, igice cyavuye kuri Paroisse ya Mwange n'igice gito cyavuye kuri Paroisse ya Rwaza. Igizwe kuri ubu n'Abakristu bagera ku bihumbi cumi na bibiri (12,000).
Fratri Jean Renovatus IRADUKUNDA,
ukorera stage muri Paruwasi ya Kanaba
L’Atelier de l’Economat Général de Ruhengeri est une enseigne rwandaise sise au Nord, dans la ville de Musanze,...
Nous offrons des Salles de réunion et des options de restauration qui offrent une atmosphère pratique...


text:
Bamwe mu baturage bo mu murenge wa Cyuve, cyane cyane abo mu mudugudu wa Marantima, mu karere ka Musanze, Intara y’Amajyaruguru baravuga ko imitungo yabo yangijwe n’imashini ica imihanda nyamara bakaba batarahawe ingurane, kugeza n’ubu bakaba bakishyuza ariko barahebye. Ibyo akarere ntikabikozwa.
Mukandatira ni umukecuru w’imyaka 60, akaba umwe mu bavuga ko batahawe ingurane z’ibye byangijwe. Agira ati “Natunguwe no kubona imashini ikora imihanda ije maze igatangira guca imihanda, ari nako yangiza imitungo yacu yarimo ibirayi, amashyamba n’ibindi”.
Akomeza avuga ko nta muyobozi n’umwe wigeze abamenyesha ko aho hantu hazanyuzwa umuhanda, ngo byibura basarure imyaka yabo cyangwa bateme ibiti byabo byangijwe hakiri kare.
Akomeza avuga ko kuba imyaka yabo yarangijwe bizabateza inzara, kandi ngo n’umurima muto asigaranye yiteguye ko banki ishobora kuzawutwara kuko bari barasabye umwenda muri banki bibumbiye muri koperative y’abahinzi b’ibirayi, none ngo imashini zarabyangije ntibahabwa ingurane. Akarere ntikabikozwa.
Akarere karabagaramye
Mu gihe abaturage bafite imirima yanyujijwemo umuhanda bakomeza gutakamba basaba kwishyurwa ibyabo byangijwe, ubuyobozi bw’akarere ka Musanze bwo burahakana ayo makuru.
Akarere ka Musanze kemeza ko nta mitungo y’abaturage yangijwe kuko ngo mbere y’uko imihanda icibwa bari bumvikanye n’abaturage.
Kuri icyo kibazo, umuyobozi wungirije w’akarere ka Musanze ushinzwe iterambere ry’ubukungu, Habyarimana Jean Damascène, agira ati “Mbere y’uko iyi mihanda icibwa, ubuyobozi bwabanje kubonana n’abaturage, twemeranya uburyo bazahabwa ingurane z’ibyabo bishobora kwangirika. Niba rero hari aho imashini zanyuze nko mu mbibi zikangiza, ibi nabyo tugiye kubiganiraho n’aba baturage kandi na bo bazabona ingurane”.
Ubusanzwe iyo hari ahazanyuzwa ibikorwa rusange, abagomba guhabwa ingurane bigomba gukorwa mu mezi ane.
Mu bintu 22 biteganywa n’itegeko N° 32/2015 ryo ku wa 11/06/2015 ryerekeye kwimura abantu ku mpamvu z’inyungu rusange, umuhanda n’inzira ya gariyamoshi ni byo biza kuri nomero ya mbere.
Ingingo ya 27 y’iri tegeko ivuga ko ibihabwa agaciro mu kwimura abantu ku mpamvu z’inyungu rusange ngo harihwe indishyi ikwiye z’abimuwe ku mpamvu z’inyungu rusange ari ubutaka, ibikorwa umuntu yakoze ku butaka bigamije kubukoresha neza cyangwa kububyaza umusaruro, n’indishyi y’ihungabana ritewe no kwimurwa.
Munyantore Jean


text:
IGICE CYA 38
Impamvu tugomba gukunda Yesu
NK’UBU uramutse uri mu bwato bwarohamye, mbese, ntiwakwifuza ko hagira umuntu uza kugutabara akagukiza?— Wakumva umeze ute aramutse ageze n’aho atanga ubuzima bwe kugira ngo agukize?— Ibyo ni byo Yesu Kristo yadukoreye. Nk’uko twabibonye mu Gice cya 37, Yesu yatanze ubuzima bwe ho igitambo kugira ngo dukizwe.
Icyakora, nta bwo Yesu aturohora mu bwato bwarohamye. None se, waba wibuka icyo adukiza?— Yesu adukiza icyaha n’urupfu twakomoye kuri Adamu. Nubwo hari abantu bakoze ibintu bibi cyane, na bo Yesu yarabapfiriye. Mbese, wakwemera gushyira ubuzima bwawe mu kaga kugira ngo ukize bene abo bantu?—
Bibiliya igira iti “birakomeye kugira ngo umuntu apfire umukiranutsi, nkanswe umunyabyaha.” Nyamara, igaragaza ko Yesu we “yapfiriye abanyabyaha.” Muri abo bantu, hakubiyemo ndetse n’abantu badakorera Imana! Nanone Bibiliya igira iti ‘Kristo yadupfiriye tukiri abanyabyaha,’ cyangwa se tugikora ibintu bibi.—Abaroma 5:6-8.
Waba wibuka intumwa yari yarabanje kujya ikora ibintu bibi cyane?— Iyo ntumwa yanditse igira iti ‘Kristo Yesu yazanywe mu isi no gukiza abanyabyaha. Muri bo ni jye wa mbere.’ Intumwa yavuze ibyo yitwa Pawulo. Yavuze ko icyo gihe yari ‘umupfapfa’ kandi ko yahoraga ‘akora ibikorwa by’urugomo.’—1 Timoteyo 1:15; Tito 3:3.
Ngaho tekereza ukuntu Imana ikunda abantu urukundo rwinshi, rwatumye yohereza Umwana wayo ngo aze gupfira bene abo bantu! Ngaho fata Bibiliya yawe, dusome iby’urwo rukundo muri Yohana igice cya 3, umurongo wa 16. Hagira hati “kuko Imana yakunze abari mu isi cyane, byatumye itanga Umwana wayo w’ikinege kugira ngo umwizera wese atarimbuka, ahubwo ahabwe ubugingo buhoraho.”
Yesu yagaragaje ko adukunda nk’uko Se adukunda. Ushobora kuba ucyibuka ko mu Gice cya 30 cy’iki gitabo, twabonye bimwe mu bintu bibabaje byabaye kuri Yesu igihe bazaga kumufata nijoro. Baramufashe bajya kumucira urubanza mu rugo rw’Umutambyi Mukuru witwaga Kayafa. Haje abantu babeshyera Yesu, kandi bamukubita n’inshyi. Aho ni cya gihe Petero yihakanye Yesu. Reka duse n’abari mu rugo rw’Umutambyi Mukuru, turebe ibindi bintu byahabereye.
Burakeye. Muri iri joro rikeye, Yesu ntiyigeze asinzira. Kubera ko urubanza abatambyi bamuciriye nijoro rutari rukurikije amategeko, bahise bahamagaza abagize Urukiko Rukuru rw’Abayahudi, none bagiye kumucira urundi rubanza. Bongeye kumurega ko ngo hari ibintu bibi yakoreye Imana.
Hanyuma, abatambyi bafashe Yesu baramuboha, bamujyana kwa Pilato, umutegetsi w’Umuroma. Babwiye Pilato bati ‘Yesu uyu arwanya ubutegetsi. Ku bw’ibyo, agomba kwicwa.’ Icyakora, Pilato arabona neza ko abo batambyi bamubeshyera. Pilato arababwiye ati ‘nta cyaha mbonye kuri uyu muntu. Ngiye kumurekura.’ Ariko abatambyi n’abandi bantu bateye hejuru bagira bati ‘mwice’!
Hashize umwanya, none Pilato yongeye kubwira abantu ko agiye kurekura Yesu. Ariko abatambyi boheje abaturage ngo batere hejuru bati ‘numurekura, nawe uraba urwanya ubutegetsi. Mwice’! Abantu bari aho bakomeje gusakuza cyane. Waba uzi icyo Pilato agiye gukora?—
Avuye ku izima. Mbere na mbere, abanje gutegeka ko bakubita Yesu ibiboko. Hanyuma, amuhaye abasirikare ngo bajye kumwica. Bamwambitse ikamba ry’amahwa ku mutwe. Batangiye no kumuseka bamupfukamira. Hanyuma, bahaye Yesu igiti kinini ngo nacyikorere. Baramushoreye bamujyanye inyuma y’umujyi, ahantuhitwa i Nyabihanga. Bakigerayo, bafashe Yesu, bamushyira kuri cya giti, bamutera imisumari mu biganza no mu birenge. Bashinze icyo giti Yesu amanitseho. Yesu aravirirana. Arababara cyane.
Yesu ntahise apfa ako kanya. Bamusize kuri cya giti amanitse. Abatambyi baramuseka. Abahisi n’abagenzi na bo baragenda bamubwira bati ‘niba uri umwana w’Imana, manuka uve kuri icyo giti cy’umubabaro’! Icyakora, Yesu we azi icyo Se yamutumye gukora. Azi neza ko agomba gutanga ubuzima bwe butunganye kugira ngo tuzabone ubuzima bw’iteka. Amaherezo, kuri uwo mugoroba hafi saa cyenda zuzuye, Yesu atakiye Se mu ijwi ryumvikana, hanyuma abona gupfa.—Matayo 26:36–27:50; Mariko 15:1; Luka 22:39–23:46; Yohana 18:1–19:30.
Mbega ukuntu Yesu yari atandukanye na Adamu! Adamu we ntiyigeze agaragaza ko akunda Imana. Yanze kumvira Imana. Yewe, nta nubwo Adamu yadukundaga, kubera ko yakoze icyaha bigatuma natwe tuvuka turi abanyabyaha. Naho Yesu we, yagaragaje ko akunda Imana kandi ko natwe adukunda. Igihe cyose, Yesu yumviraga Imana. Kandi yemeye gutanga ubuzima bwe kugira ngo adukize akaga Adamu yaduteje.
Mbese, wumva ushimishijwe n’icyo gikorwa cyiza Yesu yakoze?— None se, iyo usenga Imana waba wibuka kuyishimira kuba yaraduhaye Umwana wayo?— Intumwa Pawulo yagaragaje ko yashimiraga ibyo Kristo yamukoreye. Pawulo yanditse agira ati ‘Umwana w’Imana yarankunze aranyitangira’ (Abagalatiya 2:20). Yesu yaradupfiriye jye nawe. Yatanze ubuzima bwe butunganye kugira ngo tuzabone ubuzima bw’iteka! Koko rero, iyo ni impamvu igaragara ituma tugomba gukunda Yesu.
Intumwa Pawulo yandikiye Abakristo bo mu mujyi wa Korinto ati ‘urukundo rwa Kristo rudusunikira kugira icyo dukora.’ Ariko se, urukundo rwa Kristo rudusunikira gukora iki? Ibyo ubitekerezaho iki?— Dore igisubizo Pawulo yatanze: ‘Kristo yapfiriye bose kugira ngo abariho be gukomeza kubaho ku bwabo.’—2 Abakorinto 5:14, 15.
Wambwira uburyo bumwe na bumwe ushobora kugaragazamo ko uriho kugira ngo ushimishe Kristo?— Uburyo bumwe ni ukubwira abandi ibyo wamaze kumenya kuri Kristo. Cyangwa se, reka tuvuge ko uri wenyine, ku buryo mama cyangwa papa badashobora kureba ibyo ukora. Nta n’undi muntu uba ushobora kubireba. None se, icyo gihe uzareba ibiganiro bya televiziyo cyangwa ibindi bintu ibyo ari byo byose uzi bidashimisha Yesu?— Ibuka ko ubu Yesu ari muzima kandi ko ashobora kureba ibyo dukora byose!
Indi mpamvu dukunda Yesu ni uko twifuza kwigana Yehova. Yesu yavuze ko ‘Se amukunda.’ Waba uzi impamvu Imana ikunda Yesu, n’impamvu natwe tugomba kumukunda?— Ni ukubera ko Yesu yemeye gupfa kugira ngo ibyo Imana ishaka bikorwe (Yohana 10:17). Reka twiyemeze kujya dukora ibyo Bibiliya itubwira, aho igira iti “mwigane Imana nk’abana bakundwa. Kandi mugendere mu rukundo nk’uko Kristo yadukunze, akatwitangira.”—Abefeso 5:1, 2.
Kugira ngo usobanukirwe neza impamvu tugomba gushimira Yesu ibyo yadukoreye, soma muri Yohana 3:35; 15:9, 10 no muri 1 Yohana 5:11, 12.


text:
Gusomana abantu benshi barabikunda cyane cyane urubyiruko, ariko bamwe babikora kubera ko bagomba kubikora akenshi batazi icyo bisobanuye. Abamaze gusobanukirwa ntibapfa kwemera gusomwa uko bishakiye.
Amakuru atangazwa n’urubuga rwa Buzzle.com, avuga ko gusomana byagiye bigira ubusobanuro uko ibihe byagiye bisimburana, bitewe n’umuco w’igihugu runaka.
Gusomana ku munwa: Igikorwa cyo gusomana iyo gikozwe neza gishobora gutwika karoli (Calories) nyinshi zashoboraga kuba zatwikwa n’igikorwa cy’imyitozo ngororamubiri ihagije.
Ubushakashatasi bwakozwe bwerekana ko iyo abantu bari mu gikorwa cyo gusomana, buri munota batakaza nibura kalori zigera kuri 2 na 3, zikaba zingana n’izo umuntu ashobora gutakaza yirutse metero 500.
Iyo abantu basomana ngo hari imisemburo (Hormones) za “Ocytocynes » yinjira mu wo murimo gukorana icyo gikorwa, bikongera ubwizerane no kwiyumvanamo. Ibi ngo ku gihe cya cyera byari byemerewe gukorwa n’abashakanye gusa.
Ku ijosi: Gusoma umuntu ni ikimenyetso cy’uko umwifuza.
Ku kiganza: Bigaragaza icyubahiro uhaye uwo muntu, ashobora kuba ari umuntu ukuruta cyangwa umukunzi wawe ushaka kumugaragariza ko umwubashye. Ariko uko iminsi igenda isimburana ngo bikaba bigenda bikendera, kuko byakorwaga cyane ku ngoma z’Abami bo mu bihugu by’uburengerazuba bw’Isi.
Gusomana ku rurimi: Ibi ngo ni ikimenyetso gikomeye cy’ubwizerana hagati y’abantu babiri. Kubera ingaruka zishobora guterwa n’uku gusomana zirimo no kwandura indwara zitandukanye, ubu buryo ngo na bwo bugenda bucika.
Si abantu bose bapfa kwemera ko umuntu abasoma, rimwe na rimwe kubera imyizerere cyangwa se kubera ko bazi icyo bisobanura, kandi bakaba batiyumvamo umuntu ushaka kubibakorera.


text:
250gsm Edgeless Intego zose Microfiber Ibisobanuro birambuye
Ibisobanuro birambuye
Ibibazo
Ibiranga ibicuruzwa
Ibisobanuro birambuye
Ingano: 40x40cm (16 "x 16")
GSM: 250gsm
Uruvange: 80% Polyester / 20% Polyamide
Ububoshyi: Ikirundo kigufi
Kwandika: Gukata Ultrasonic
Ibara: Turquoise
Ibiranga
Lint-Free / Non-Abrasive
Byoroshye byoroshye, Gukaraba byoroshye, Kuma vuba
Ultrasonic Gukata Impande- Shushanya Ubuntu
Koresha
Koresha itose kugirango usukure muri rusange, Wose kugirango usukure cyane, wumishe ivumbi
Icyuma cya Polonye, Sukura Windows, Buff off Wax / Sealant
Kwiyuhagira ubwiherero, Gusukura ibikoresho, Guhanagura Ibikoni, Gusukura Imbere Imodoka
Serivisi ya OEM
Ibara: Ibara ryose rya Pantone
Moq: 5000pcs kuri Ibara
Igipaki: Igipapuro kinini cyangwa Umuntu kugiti cye mumufuka
Ikirangantego: Ibishushanyo / Ubudozi / Icapa kuri Towel, kuri label cyangwa kuri Package
Guhitamo Ubukungu Kuri Microfiber Towels!
Ubwiza Bukuru Ku Gaciro gakomeye
Uzuza imirimo myinshi yo gukora isuku hamwe nubukungu bwa Microfiber Towels!Izi nigitambaro cyiza cyiza, gikundwa nabasuku babigize umwuga hamwe na banyiri amazu, ku giciro kinini.Koresha kugirango usukure, umukungugu, gukaraba no gukama hejuru yubusa utabanje gutobora.Niba hari isuka mu gikoni cyawe cyangwa ukeneye gukuramo imbunda iremereye mu bwiherero bwawe, fata kimwe muri ibyo hanyuma ubyiteho ASAP!
Igitekerezo Cyiza Cyiza Ups
Ubukungu Microfiber Towels ninziza kumeneka vuba mugikoni cyangwa ivumbi ryinzu.Urashobora kubikoresha n'amazi meza gusa hejuru, kandi bazakora akazi gakomeye.Mbega ukuntu byoroshye!
Nibyiza Kubisukura Biremereye!
Iyi sume irabyimbye kandi ikurura bihagije kugirango ikoreshwe kubutaka bukaze mu bwiherero bwawe, igikoni, nibindi. Aho gukoresha imyenda ishaje, hitamo ikintu uzi ko kizakora akazi neza.
Imikorere ndende
Iyi sume yageragejwe kugirango ikomeze gukora neza binyuze mumashini yoza.Byongeye kandi, bafite ubudodo budafunze kugirango barebe ko batazapfundura.